SK Úradný vestník Európskej únie L 233/95

Právny účinok podľa medzinárodného práva verejného majú len originálne texty EHK OSN. Status tohto predpisu a dátum nadobudnutia jeho platnosti je potrebné overiť v poslednom znení dokumentu EHK OSN TRANS/WP.29/343/Rev.X, ktorý je k dispozícii na internetovej stránke:

http://www.unece.org/trans/main/wp29/wp29wgs/wp29gen/wp29fdocstts.html

Predpis Európskej hospodárskej komisie Organizácie Spojených národov (EHK OSN) č. 44 – Jednotné ustanovenia pre schválenie zadržiavacích zariadení pre deti cestujúce v motorových vozidlách („detské zadržiavacie systémy“)

Zahŕňa všetky platné znenia vrátane:

korigenda 4 k revízii 2 predpisu – dátum nadobudnutia platnosti: 10. november 2010.

OBSAH

PREDPIS

1. Rozsah pôsobnosti

2. Vymedzenie pojmov

3. Žiadosť o schválenie

4. Označenia

5. Schválenie

6. Všeobecné špecifikácie

7. Osobitné špecifikácie

8. Opis skúšok

9. Skúšobná správa o typovom schválení a kvalifikácii výroby

10. Zmeny a rozšírenie schválenia typu detského zadržiavacieho systému

11. Kvalifikácia výroby

12. Zhoda výroby a rutinné skúšky

13. Sankcie v prípade nezhody výroby

14. Definitívne zastavenie výroby

15. Návody

16. Názvy a adresy technických služieb zodpovedných za vykonávanie schvaľovacích skúšok a názvy a adresy správnych orgánov

17. Prechodné ustanovenia

PRÍLOHY

Príloha 1 – Oznámenie týkajúce sa udelenia alebo rozšírenia, alebo zamietnutia, alebo odňatia schválenia alebo definitívneho zastavenia výroby zadržiavacích zariadení pre deti cestujúce v motorových vozidlách podľa predpisu č. 44

Príloha 2 – Usporiadania schvaľovacej značky

Príloha 3 – Usporiadanie zariadenia na skúšanie odolnosti voči prachu

Príloha 4 – Korózna skúška

Príloha 5 – Skúška odierania a mikropreklzu

Príloha 6 – Opis vozíka

Príloha 7 – Krivky spomalenia alebo zrýchlenia vozíka ako funkcia času

Doplnok 1 – Krivky spomalenia alebo zrýchlenia vozíka ako funkcia času. Čelný náraz

Doplnok 2 – Krivky spomalenia alebo zrýchlenia vozíka ako funkcia času. Zadný náraz

Príloha 8 – Opis figurín

Doplnok 1 – Opis figuríny predstavujúcej 9-mesačné, 3-, 6- a 10-ročné dieťa

Doplnok 2 – Opis figuríny „novorodenca“

Doplnok 3 – Opis figuríny 18-mesačného dieťaťa

Príloha 9 – Skúška čelným nárazom na bariéru

Príloha 10 – Postup skúšky pre náraz zozadu

Príloha 11 – Prídavné kotviace úchytky potrebné na pripevnenie zadržiavacích zariadení pre deti polouniverzálnej kategórie na motorové vozidlá

Príloha 12 – Sedačka

Príloha 13 – Štandardný bezpečnostný pás

Príloha 14 – Schéma typového schválenia (postupový diagram ISO 9002:2000)

Príloha 15 – Vysvetlivky

Príloha 16 – Kontrola zhody výroby

Príloha 17 – Skúška materiálu pohlcujúceho energiu

Príloha 18 – Metóda definovania oblasti nárazu na hlavu pre zariadenia s operadlami a pre zariadenia nasmerované dozadu definovaním minimálnej veľkosti bočných krídel

Príloha 19 – Opis podmienok nastavovacích zariadení namontovaných priamo na detský zadržiavací systém

Príloha 20 – Typické zariadenie na skúšanie pevnosti pracky

Príloha 21 – Zostava na vykonanie dynamickej skúšky kolízie

Príloha 22 – Skúška blokovania spodnej časti trupu

1. ROZSAH PÔSOBNOSTI

1.1. Tento predpis platí pre detské zadržiavacie systémy, ktoré sú vhodné na namontovanie v motorových vozidlách s tromi alebo viacerými kolesami a ktoré nie sú určené na použitie na sklápacích alebo bočných sedadlách.

2. VYMEDZENIE POJMOV

Na účely tohto predpisu:

2.1. Detský zadržiavací systém („zábrana“) znamená usporiadanie súčastí, ktoré môžu zahŕňať kombináciu pásov alebo pružných komponentov s bezpečnostnou prackou, nastavovacie zariadenie, úchytky a v niektorých prípadoch doplnkové zariadenia ako tašku na prenos dieťaťa, detský nosič, doplnkovú sedačku a/alebo ochranný nárazový štít, ktorý možno upevniť v motorovom vozidle. Je skonštruovaný tak, aby zmenšoval riziko zranenia cestujúceho v prípade nárazu alebo prudkého brzdenia vozidla tým, že zamedzí pohybu tela. „ISOFIX“ je systém na pripojenie detských zadržiavacích systémov k vozidlám, ktorý pozostáva z dvoch pevných kotvových úchytiek na vozidle, dvoch zodpovedajúcich pevných úchytiek na detskom zadržiavacom systéme a z prostriedku na obmedzenie rotácie detského zadržiavacieho systému okolo vlastnej osi. 2.1.1. Detské zadržiavacie systémy sa delia do piatich „hmotnostných skupín“: 2.1.1.1. skupina 0 pre deti s hmotnosťou nižšou ako 10 kg; 2.1.1.2. skupina 0 + pre deti s hmotnosťou nižšou ako 13 kg; 2.1.1.3. skupina I pre deti s hmotnosťou od 9 kg do 18 kg; 2.1.1.4. skupina II pre deti s hmotnosťou od 15 kg do 25 kg; 2.1.1.5. skupina III pre deti s hmotnosťou od 22 kg do 36 kg. 2.1.1.6. Detské zadržiavacie systémy ISOFIX sa delia do 7 tried veľkostí detských zadržiavacích systémov ISOFIX opísaných v predpise č. 16 prílohe 17 doplnku 2: A – ISO/F3 : detský zadržiavací systém normálnej veľkosti pre batoľa smerujúci dopredu; B – ISO/F2 : detský zadržiavací systém menšej veľkosti pre batoľa smerujúci dopredu; B1 – ISO/F2X : detský zadržiavací systém menšej veľkosti pre batoľa smerujúci dopredu; C – ISO/R3 : detský zadržiavací systém normálnej veľkosti pre batoľa smerujúci dozadu; D – ISO/R2 : detský zadržiavací systém menšej veľkosti pre batoľa smerujúci dozadu; E – ISO/R1 : detský zadržiavací systém pre dieťa smerujúci dozadu; F – ISO/L1 : detský zadržiavací systém pre polohu bokom smerom doľava (taška na prenos dieťaťa); G – ISO/L2 : detský zadržiavací systém pre polohu bokom smerom doprava (taška na prenos dieťaťa). Hmotnostná skupina Trieda veľkosti ISOFIX 0 – do 10 kg F ISO/L1 G ISO/L2 E ISO/R1 0+ – do 13 kg C ISO/R3 D ISO/R2 E ISO/R1 I – 9 až 18 kg A ISO/F3 B ISO/F2 B1 ISO/F2X C ISO/R3 D ISO/R2 2.1.2. Detské zadržiavacie systémy patria do štyroch „kategórií“: 2.1.2.1. „univerzálna“ kategória na použitie podľa bodov 6.1.1, 6.1.3.1 a 6.1.3.2 pri väčšine polôh sedadla vo vozidle, a najmä pri tých polohách, ktoré sú na základe posúdenia podľa predpisu č. 16 uznané za kompatibilné s touto kategóriou detského zadržiavacieho systému; 2.1.2.2. „obmedzená“ kategória na použitie podľa bodov 6.1.1 a 6.1.3.1 v daných polohách sedadla v špecifických typoch vozidiel, ako udáva výrobca detského zadržiavacieho systému alebo výrobca vozidla; 2.1.2.3. „polouniverzálna“ kategória na použitie podľa bodov 6.1.1 a 6.1.3.2; 2.1.2.4. kategória pre „špecifické vozidlo“ buď na použitie: 2.1.2.4.1. na špecifickom type vozidla podľa bodov 6.1.2 a 6.1.3.3, alebo 2.1.2.4.2. ako „zabudovaný“ detský zadržiavací systém. 2.1.3. Detské zadržiavacie systémy sa delia na dve triedy: integrálna trieda, ak zadržiavanie dieťaťa v zadržiavacom systéme je nezávislé od akýchkoľvek prostriedkov priamo spojených s vozidlom; neintegrálna trieda, ak zadržiavanie dieťaťa v zadržiavacom systéme je závislé od prostriedkov priamo spojených s vozidlom. 2.1.3.1. „Čiastočné zadržiavacie zariadenie“ je zariadenie, akým je podporný vankúš ktorý, keď sa použije spolu s pásom sedadla pre dospelých, obopína telo dieťaťa alebo zadržiava zariadenie, v ktorom je dieťa umiestnené, vytvára kompletné zadržiavacie zariadenie pre deti. 2.1.3.2. „Podporný vankúš“ je pevný vankúš, ktorý sa môže použiť spolu s pásom sedadla pre dospelých.

2.2. „Bezpečnostná detská sedačka“ je detské zadržiavacie zariadenie spočívajúce v sedačke, v ktorej je dieťa zadržiavané.

2.3. „Pás“ je zadržiavacie zariadenie pre deti, ktoré je kombináciou popruhov s poistnou prackou, nastavovacích a upevňovacích zariadení.

2.4. „Sedačka“ je konštrukcia, ktorá je základnou súčasťou detského zadržiavacieho zariadenia a je určená na umiestnenie dieťaťa do polohy v sede. 2.4.1. „Taška na prenos dieťaťa“ je zadržiavací systém určený na umiestnenie a zadržiavanie dieťaťa v ležiacej polohe naznak alebo na bruchu s chrbticou dieťaťa kolmo na strednú pozdĺžnu rovinu vozidla. Taška je riešená tak, aby v prípade zrážky boli zadržiavacie sily rozložené na hlavu a telo dieťaťa s výnimkou jeho končatín. 2.4.2. „Zadržiavacie zariadenie pre tašku na prenos dieťaťa“ je zariadenie používané na uchytenie tašky k nosnej konštrukcii vozidla. 2.4.3. „Detský nosič“ je zadržiavací systém určený na umiestnenie dieťaťa v pololežiacej polohe tvárou smerom dozadu. Nosič je riešený tak, aby v prípade čelnej zrážky boli zadržiavacie sily rozložené na hlavu a telo dieťaťa s výnimkou jeho končatín.

2.5. „Opierka sedačky“ je časť zadržiavacieho zariadenia pre deti, prostredníctvom ktorej možno sedačku zdvíhať.

2.6. „Opierka dieťaťa“ je časť zadržiavacieho zariadenia pre deti, ktorou sa dieťa môže vnútri zadržiavacieho zariadenia zdvíhať.

2.7. „Ochranný nárazový štít“ je zariadenie upevnené pred dieťaťom a slúžiace na rozloženie zadržiavacích síl na väčšiu časť výšky tela dieťaťa v prípade čelného nárazu.

2.8. „Popruh“ je ohybná časť skonštruovaná na prenášanie síl. 2.8.1. „Brušný popruh“ je popruh buď v podobe úplného pásu, alebo v podobe súčasti takéhoto pásu, ktorý prechádza pred panvovou časťou tela dieťaťa a zadržiava ju. 2.8.2. „Ramenný zadržiavací popruh“ je časť pásu, ktorá zadržiava hornú časť trupu dieťaťa. 2.8.3. „Rozkrokový popruh“ je popruh (alebo delené popruhy tvorené dvoma alebo viacerými dielmi) upevnený k detskému zadržiavaciemu zariadeniu k brušnému pásu. Je umiestnený tak, aby prechádzal medzi stehnami dieťaťa (rozkrokom). Je určený na zamedzenie vyšmyknutia dieťaťa popod brušný pás pri normálnom používaní a na zamedzenie pohybu brušného pásu smerom hore mimo bedra v priebehu nárazu. 2.8.4. „Popruh zadržiavajúci dieťa“ je popruh, ktorý je základnou súčasťou pásu a zadržiava iba telo dieťaťa. 2.8.5. „Pripevňovací popruh zadržiavacieho zariadenia pre deti“ je popruh, ktorým sa detské zadržiavacie zariadenie pripevňuje k nosnej konštrukcii vozidla a môže byť súčasťou zariadenia na pridržiavanie sedadla. 2.8.6. „Postrojový pás“ je súbor pásov skladajúci sa z brušného pásu, ramenných pásov a tam, kde je použitý, aj z rozkrokového popruhu. 2.8.7. „Pás tvaru Y“ je pás, pri ktorom je kombinácia popruhov vytvorená popruhom vedeným pomedzi nohy dieťaťa a popruhom pre každé rameno. 2.8.8. „Vodiaci popruh“ je popruh, ktorý pridržiava ramenný popruh pásu sedadla pre dospelých v polohe vhodnej pre dieťa a kde môže byť efektívna poloha, pri ktorej mení ramenný pás svoj smer, nastavená pomocou zariadenia, ktoré sa môže pohybovať hore a dolu po popruhu, aby sa popruh umiestnil na ramene nositeľa, a potom sa v tejto polohe blokuje. Vodiaci popruh nie je určený na nosenie podstatnej časti dynamického zaťaženia.

2.9. „Pracka“ je rýchle rozopínacie zariadenie, ktoré umožňuje držanie dieťa zadržiavacím systémom alebo systémom nosnej konštrukcie vozidla a ktoré sa dá rýchlo rozopnúť. Pracka môže obsahovať nastavovacie zariadenie. 2.9.1. „Zapustené rozopínacie tlačidlo pracky“ je tlačidlo, ktoré nesmie pracku rozopnúť pri použití gule s priemerom 40 mm. 2.9.2. „Nezapustené rozopínacie tlačidlo pracky“ je tlačidlo, ktoré musí rozopnúť pracku pri použití gule s priemerom 40 mm.

2.10. „Nastavovacie zariadenie“ je zariadenie umožňujúce nastavovanie zadržiavacieho zariadenia alebo jeho príslušenstva podľa telesných rozmerov užívateľa, tvarového usporiadania vozidla alebo oboch. Nastavovacie zariadenie môže byť súčasťou pracky alebo byť navíjačom alebo akoukoľvek inou časťou bezpečnostného pásu. 2.10.1. „Rýchle nastavovacie zariadenie“ je nastavovacie zariadenie, ktoré sa dá ovládať jednou rukou jediným jednoduchým pohybom. 2.10.2. „Nastavovacie zariadenie namontované priamo na detský zadržiavací systém“ je nastavovacie zariadenie pre zabudované ochranné pásy, ktoré je namontované priamo na detský zadržiavací systém a nie je priamo podopierané popruhom, ktorý má nastavovať.

2.11. „Prípojná jednotka“ sú súčasti zadržiavacieho zariadenia pre deti vrátane upevňovacích súčastí, dovoľujúce pevné spojenie s nosnou konštrukciou vozidla buď priamo, alebo prostredníctvom sedadla vozidla. 2.11.1. „Podperná noha“ je trvalý nadstavec pripevnený na detský zadržiavací systém, ktorý vytvára tlakovú zaťažovaciu väzbu medzi detským zadržiavacím systémom a konštrukciou vozidla s cieľom preklenúť počas spomalenia tlmiace účinky sedadla; podperná noha môže byť nastaviteľná.

2.12. „Zariadenie na pohlcovanie energie“ je zariadenie slúžiace na rozptyľovanie energie nezávisle od popruhu alebo v spojení s ním. Tvorí súčasť zadržiavacieho zariadenia pre deti.

2.13. „Navíjacie zariadenie“ je zariadenie slúžiace na čiastočné alebo úplné uloženie popruhu zadržiavacieho zariadenia pre deti. Tento pojem zahŕňa tieto zariadenia: 2.13.1. „Navíjacie zariadenie s automatickým blokovaním“, navíjače zariadenia dovoľujúce odvinutie požadovanej dĺžky popruhu. Po uzavretí pracky sa popruh automaticky prispôsobí tvaru tela užívateľa. Zamedzuje následnému odvíjaniu popruhu bez úmyselného zásahu užívateľa. 2.13.2. „Navíjacie zariadenie s núdzovým blokovaním“ je navíjacie zariadenie, ktoré za normálnych jazdných podmienok neobmedzuje voľnosť pohybu užívateľa pásu. Toto zariadenie má súčasti na nastavovanie dĺžky, ktoré automaticky prispôsobujú popruh tvaru tela užívateľa, ako aj blokovací mechanizmus uvádzaný do činnosti v prípade núdze: 2.13.2.1. spomalením vozidla, vytiahnutím popruhu z navíjacieho zariadenia alebo inými automatickými prostriedkami (jednoduchá citlivosť) alebo 2.13.2.2. kombináciou ktorýchkoľvek z týchto prostriedkov (viacnásobná citlivosť).

2.14. „Ukotvenie zadržiavacieho zariadenia“ sú tie časti nosnej konštrukcie vozidla alebo sedadla, na ktoré sa upevňuje príslušenstvo zadržiavacieho zariadenia pre deti. 2.14.1. „Prídavné ukotvenie“ je časť nosnej konštrukcie vozidla alebo časť nosnej konštrukcie sedadla vozidla, prípadne akákoľvek iná časť vozidla, ku ktorej sa má pripájať zadržiavacie zariadenie pre deti a ktorá je doplnkom ku kotvovým úchytkom schváleným podľa predpisu č. 14. To zahŕňa podlahový panel vozíka opísaného v prílohe 6 alebo iné konštrukčné charakteristiky špecifického(-ých) vozidla(-iel) pri zaťažení podpernou nohou. 2.14.2. „Dolná kotvová úchytka ISOFIX“ je jedna pevná vodorovná okrúhla tyč s priemerom 6 mm, ktorá vystupuje z nosnej konštrukcie vozidla alebo sedadla, na ktorú sa má pripevniť detský zadržiavací systém ISOFIX pomocou kotviacich úchytiek ISOFIX. 2.14.3. „Ukotvovací systém ISOFIX“ je systém, ktorý pozostáva z dvoch dolných kotviacich úchytiek ISOFIX, ktoré spĺňajú požiadavky predpisu č. 14, a ktorý je navrhnutý na pripevnenie detského zadržiavacieho systému ISOFIX spolu so zariadením na zamedzenie rotácie. 2.14.4. „Zariadenie na zamedzenie rotácie“ a) Zariadenie na zamedzenie rotácie univerzálneho detského zadržiavacieho systému ISOFIX tvorí horný popruh ISOFIX. b) Zariadenie na zamedzenie rotácie polouniverzálneho detského zadržiavacieho systému ISOFIX tvorí buď horný popruh, prístrojová doska vozidla, alebo podperná noha určená na obmedzenie rotácie zadržiavacieho systému pri čelnom náraze. c) V prípade zadržiavacích systémov ISOFIX, univerzálnych a polouniverzálnych detských zadržiavacích systémov neplní sedadlo vozidla samo osebe funkciu zariadenia na zamedzenie rotácie. 2.14.5. „Kotviaca úchytka horného popruhu ISOFIX“ je zariadenie spĺňajúce požiadavky predpisu č. 14, napr. tyč umiestnená vo vymedzenej oblasti, ktoré je určené na namontovanie svorky remeňa horného popruhu a prenos jeho zadržiavacej sily na štruktúru vozidla.

2.15. „Smerujúce dopredu“ je smerujúce v smere bežnej jazdy vozidla.

2.16. „Smerujúce dozadu“ je tvárou v smere opačnom k normálnemu smeru jazdy vozidla.

2.17. „Naklonená poloha“ je špeciálna poloha sedačky, ktorá umožňuje naklonenie dieťaťa.

2.18. „Poloha ležmo/naznak/na bruchu“ je poloha v pokoji v zadržiavacom zariadení, pri ktorej aspoň hlava a telo dieťaťa, s výnimkou jeho končatín, sú na vodorovnej ploche.

2.19. „Typ zadržiavacieho zariadenia pre deti“ je zadržiavacie zariadenie, ktoré sa nelíši v podstatných znakoch, ako je: 2.19.1. kategória a hmotnostná skupina (skupiny), pre ktorú je zariadenie určené, a poloha a orientácia (podľa definície v bodoch 2.15 a 2.16), v ktorých sa má zadržiavacie zariadenie používať; 2.19.2. geometria zadržiavacieho zariadenia pre deti; 2.19.3. rozmery, hmotnosť, materiál a farba: sedadla; čalúnenia a ochranného nárazového štítu; 2.19.4. materiál, väzba, rozmery a farba popruhov; 2.19.5. tuhé súčasti (pracka, úchytky atď.).

2.20. „Sedadlo“ je konštrukcia, ktorá môže, ale nemusí byť neoddeliteľnou súčasťou nosnej konštrukcie vozidla, s čalúnením, poskytujúca miesto na sedenie pre jednu dospelú osobu. V tejto súvislosti: 2.20.1. „skupina sedadiel“ je sedadlo lavicového typu alebo skupina sedadiel, ktoré sú oddelené, ale usporiadané tesne vedľa seba (t. j. tak, že predné kotvové úchytky jedného sedadla sú v jednom rade s prednými alebo zadnými kotvovými úchytkami iného sedadla alebo na priamke prechádzajúcej medzi oboma kotvovými úchytkami), pričom každé sedadlo poskytuje miesto na sedenie pre jednu alebo viac dospelých osôb; 2.20.2. „lavicové sedadlo“ je úplná nosná konštrukcia s čalúnením poskytujúca viac ako jedno miesto na sedenie pre dospelé osoby; 2.20.3. „predné sedadlá“ je skupina sedadiel umiestnených v najprednejšej časti priestoru pre cestujúcich, t. j. priamo pred nimi nie je žiadne iné sedadlo; 2.20.4. „zadné sedadlá“ sú pevné, dopredu smerujúce sedadlá umiestnené za inou skupinou sedadiel vozidla; 2.20.5. „miesto upevnenia ISOFIX“ je systém, ktorý umožňuje namontovať: a) buď univerzálny detský zadržiavací systém ISOFIX definovaný v tomto predpise smerujúci dopredu; b) alebo polouniverzálny detský zadržiavací systém ISOFIX definovaný v tomto predpise smerujúci dopredu; c) alebo polouniverzálny detský zadržiavací systém ISOFIX definovaný v tomto predpise smerujúci dozadu; d) alebo polouniverzálny detský zadržiavací systém ISOFIX definovaný v tomto predpise smerujúci do strany; e) alebo detský zadržiavací systém ISOFIX pre špeciálne vozidlá definovaný v tomto predpise.

2.21. „Nastavovací systém“ je kompletné zariadenie, ktorým sa sedadlo vozidla alebo jeho časti môžu nastaviť do polohy vyhovujúcej tvaru tela dospelej osoby sediacej na sedadle. Toto zariadenie môže umožňovať predovšetkým: 2.21.1. pozdĺžne prestavenie a/alebo 2.21.2. zvislé prestavenie a/alebo 2.21.3. uhlové pootočenie.

2.22. „Uchytenie sedadla“ je systém vrátane zúčastnených častí nosnej konštrukcie vozidla, ktorým je sedadlo pre dospelých ako celok pripevnené na nosnú konštrukciu vozidla.

2.23. „Typ sedadla“ je kategória sedadiel pre dospelých, ktoré sa nelíšia v podstatných znakoch, ktorými sú: 2.23.1. tvar, rozmery a materiál nosnej konštrukcie sedadla; 2.23.2. typy a rozmery systémov nastavenia blokovania a blokovanie sedadiel a 2.23.3. typ a rozmery kotvových úchytiek bezpečnostných pásov pre dospelých na sedadle, kotvových úchytiek sedadla a zúčastnených častí nosnej konštrukcie vozidla.

2.24. „Prestavovací systém“ je zariadenie, ktoré umožňuje uhlové pootočenie alebo pozdĺžne prestavenie sedadla pre dospelých alebo niektorej z jeho častí, bez pevnej medziľahlej polohy, aby sa uľahčil nástup a výstup cestujúcich a nakladanie alebo vykladanie predmetov.

2.25. „Blokovací systém“ je zariadenie, ktoré zabezpečuje udržiavanie sedadla pre dospelých a jeho častí v polohe na používanie.

2.26. „Zabezpečovacie zariadenie“ je zariadenie, ktoré zabezpečuje a zabraňuje pohybu jednej časti popruhu bezpečnostného pásu pre dospelé osoby voči inej časti popruhu toho istého pásu. Takéto zariadenia môžu pôsobiť diagonálne alebo v oblasti lona alebo sa nimi môže zabezpečiť diagonálna aj lonová časť bezpečnostného pásu. Táto definícia sa vzťahuje na tieto triedy: 2.26.1. „Zariadenie triedy A“ je zariadenie, ktoré zabraňuje dieťaťu vytiahnuť popruh z navíjacieho zariadenia cez brušnú časť pásu v prípade použitia bezpečnostného pásu pre dospelé osoby na priame zadržiavanie detí. 2.26.2. „Zariadenie triedy B“ je zariadenie, ktoré umožňuje zadržať pôsobiace pnutie v brušnej oblasti bezpečnostného pásu pre dospelé osoby, ak sa bezpečnostný pás pre dospelých používa na detskom zadržiavacom systéme. Zariadenie sa používa na zabránenie vyšmyknutiu popruhu z navíjača, čím by sa mohlo uvoľniť pnutie a zadržiavací systém by sa mohol vychýliť do nevhodnej polohy.

2.27. „Zadržiavací systém na špeciálne potreby“ je detský zadržiavací systém určený pre deti so špeciálnymi potrebami v dôsledku fyzického alebo mentálneho postihnutia. Toto zariadenie umožňuje predovšetkým použitie prídavných zadržiavacích zariadení pre ktorúkoľvek časť dieťaťa, ale musí obsahovať minimálne požadované zadržiavacie prostriedky, ktoré vyhovujú ustanoveniam tohto predpisu.

2.28. „Kotviaca úchytka ISOFIX“ je jedno z dvoch spojení spĺňajúce požiadavky bodu 6.3.2 tohto predpisu, ktoré vystupuje z konštrukcie detského zadržiavacieho systému ISOFIX a je kompatibilné s dolnou kotvovou úchytkou ISOFIX.

2.29. „Detský zadržiavací systém ISOFIX“ je detský zadržiavací systém, ktorý musí byť pripevnený na kotviaci systém ISOFIX spĺňajúci požiadavky predpisu č. 14.

2.30. „Ohyb sedadla“ je oblasť v blízkosti priesečníka povrchov vankúša a operadla sedadla vozidla.

2.31. „Upínacie zariadenie sedadla vozidla (VSF)“ je upínacie zariadenie zodpovedajúce triedam veľkostí ISOFIX vymedzeným v bode 2.1.1.7, ktorého rozmery sú uvedené na obrázkoch 1 až 6 doplnku 2 prílohy 17 k predpisu č. 16, používané výrobcom detského zadržiavacieho systému na stanovenie príslušných rozmerov detského zadržiavacieho systému ISOFIX a umiestnenie jeho kotviacich úchytiek ISOFIX.

2.32. „Svorka horného popruhu ISOFIX“ je zariadenie určené na pripevnenie na kotvovú úchytku horného popruhu ISOFIX.

2.33. „Hák horného popruhu ISOFIX“ je svorka horného popruhu ISOFIX obvykle používaná na pripevnenie remeňa horného popruhu ISOFIX na kotvovú úchytku horného popruhu ISOFIX podľa opisu na obrázku 3 predpisu č. 14.

2.34. „Remeň horného popruhu ISOFIX“ je pás tkaniny (alebo rovnocenného materiálu), ktorý vystupuje z hornej časti detského zadržiavacieho systému ISOFIX ku kotvovej úchytke horného popruhu ISOFIX a ktorý je vybavený nastavovacím zariadením, zariadením na uvoľňovanie pnutia a svorkou horného popruhu ISOFIX.

2.35. „Prípojka horného popruhu ISOFIX“ je zariadenie na zachytenie remeňa horného popruhu ISOFIX k detskému zadržiavaciemu systému ISOFIX.

2.36. „Zariadenie na uvoľňovanie pnutia“ je systém, ktorý umožňuje uvoľniť zariadenie slúžiace na nastavenie a udržiavanie pnutia remeňa horného popruhu ISOFIX.

2.37. „Vodiace zariadenie popruhu bezpečnostného pásu pre dospelú osobu“ je zariadenie, cez ktoré prechádza pás pre dospelú osobu, čím sa zabezpečí jeho správne vedenie, ktorým sa umožňuje voľný pohyb popruhu.

2.38. „Skúška typového schválenia“ je skúška, ktorou sa stanoví, v akom rozsahu je detský zadržiavací systém predložený na schválenie schopný splniť požiadavky.

2.39. „Kvalifikačná skúška výroby“ je skúška, ktorou sa stanoví, či je výrobca schopný vyrábať detský zadržiavací systém zhodný s detskými zadržiavacími systémami predloženými na schválenie.

2.40. „Rutinné skúšky“ je skúšanie niekoľkých zadržiavacích systémov vybraných z jednotlivej výrobnej dávky s cieľom overiť, v akom rozsahu spĺňajú požiadavky.

3. ŽIADOSŤ O SCHVÁLENIE

3.1. Žiadosť o schválenie typu detského zadržiavacieho zariadenia podáva držiteľ obchodnej značky alebo ním riadne poverený zástupca a postupuje sa podľa schémy typového schválenia opísanej v prílohe 14.

3.2. Žiadosť o schválenie jednotlivých typov detského zadržiavacieho zariadenia musí byť doplnená:

3.2.1. technickým opisom detského zadržiavacieho zariadenia s vyznačením popruhov a iných použitých materiálov spolu s výkresmi častí, z ktorých sa detské zadržiavacie zariadenie skladá; v prípade navíjačov musí obsahovať montážne návody na tieto navíjače a na ich snímače, vyhlásením o toxicite (bod 6.1.5) a horľavosti (bod 6.1.6); na výkresoch musí byť vyznačené miesto určené pre schvaľovacie číslo a prídavný symbol (symboly) vzhľadom na kružnicu schvaľovacej značky. V opise sa uvádza farba modelu predloženého na schválenie;

3.2.2. štyrmi vzorkami zadržiavacieho zariadenia pre deti;

3.2.3. 10 metrami dĺžky každého typu popruhu použitého v zadržiavacom zariadení pre deti, a

3.2.4. ďalšími vzorkami dodanými na žiadosť technickej služby zodpovednej za vykonávanie skúšok;

3.2.5. návodmi a detailmi balenia v súlade s ďalej uvedeným bodom 15;

3.2.6. v prípade tašiek na prenos dieťaťa – ak sa môže zadržiavací systém pre tašku použiť pre viac typov tašiek, musí výrobca zadržiavacieho zariadenia dodať ich aktualizovaný zoznam.

3.3. Ak sa na zabezpečenie detského zadržiavacieho zariadenia používa schválený bezpečnostný pás pre dospelých, musí byť v žiadosti stanovená kategória bezpečnostného pásu pre dospelých, ktorý sa má použiť, napríklad statické brušné pásy.

3.4. Schvaľovací orgán zmluvnej strany musí pred udelením schválenia overiť existenciu vyhovujúceho systému a postupov na zabezpečenie účinnej kontroly, aby vyrábané detské zadržiavacie systémy, vybavenie alebo časti zodpovedali schválenému typu.

4. OZNAČENIA

4.1. Vzorky detského zadržiavacieho zariadenia predloženého na schválenie podľa ustanovení bodov 3.2.2 a 3.2.3 musia byť zreteľne a nezmazateľne označené názvom, začiatočnými písmenami alebo obchodnou značkou výrobcu.

4.2. Jedna z plastových častí detského zadržiavacieho zariadenia (akou je napríklad konštrukcia, ochranný nárazový štít, podporný vankúš atď.), s výnimkou pásu(-ov) alebo výstroja, musí byť zreteľne (a nezmazateľne) označená rokom výroby.

4.3. Ak sa zadržiavacie zariadenie použije v kombinácii s bezpečnostným pásom pre dospelých, musí sa zreteľne vyznačiť dráha popruhu, a to pomocou nákresu trvalo pripojeného k zadržiavaciemu zariadeniu. Ak je zadržiavací systém upevnený na svojom mieste bezpečnostným pásom pre dospelých, na výrobku musia byť zreteľne farebne vyznačené smery vedenia popruhu. Pre zariadenie namontované smerom dopredu sa na vyznačenie trasy pohybu popruhu použije červená farba a v prípade zariadenia namontovaného smerom dozadu modrá farba. Rovnaká farba sa musí použiť aj na štítkoch zariadenia, ktoré opisujú spôsob použitia.

Určené trasy pohybu brušnej a ramennej časti bezpečnostného pásu musia byť zreteľne rozlíšené. Každá časť bezpečnostného pásu musí byť odlíšená označením prostredníctvom farebného kódu, slov alebo tvarov.

V každom vyobrazení trasy pohybu bezpečnostného pásu na výrobku musí byť jasne označená orientácia detského zadržiavacieho systému vo vzťahu k vozidlu. Schémy trasy pohybu bezpečnostného pásu bez zobrazenia sedadla vozidla nie sú prípustné.

Značenie definované v tomto bode musí byť viditeľné pri umiestnení detského zadržiavacieho systému vo vozidle. V prípade zadržiavacích systémov 0 musí byť toto značenie viditeľné, aj keď sa dieťa nachádza v zadržiavacom systéme.

4.4. Na viditeľnom vnútornom povrchu (vrátane bočného krídla vedľa hlavy dieťaťa) v blízkosti plochy, na ktorej spočíva hlava dieťaťa v detskom zadržiavacom systéme, musí byť na detských zadržiavacích zariadeniach smerujúcich dozadu trvalo umiestnený štítok (uvedená textová informácia je minimálnou požadovanou informáciou).

Tento štítok musí byť uvedený v jazykoch štátov, kde sa zariadenie predáva.

Minimálna veľkosť štítku: 60 × 120 mm.

Štítok sa prišije po celom svojom obvode na poťah a/alebo sa napevno prilepí na poťah celou svojou zadnou stranou. Prípustný je akýkoľvek iný spôsob pripevnenia, ak je trvalého charakteru, ak štítok nemožno z výrobku odstrániť a ani prekryť. Osobitne sa zakazujú štítky vo forme vlajok.

Ak môže dôjsť k prekrytiu štítka časťou detského zadržiavacieho systému alebo akýmkoľvek príslušenstvom dodávaným výrobcom detského zadržiavacieho systému, vyžaduje sa doplnkový štítok. Vo všetkých situáciách, keď je detský zadržiavací systém pripravený na použitie v akejkoľvek konfigurácii, musí byť trvalo viditeľný jeden výstražný štítok.

4.5. V prípade detského zadržiavacieho systému, ktorý je určený na montáž smerom dopredu aj dozadu, sa uvedie text:

„DÔLEŽITÉ – NEPOUŽÍVAJTE SMEROM DOPREDU, POKIAĽ HMOTNOSŤ DIEŤAŤA NEPREKROČÍ … (podľa pokynov)“.

4.6. V prípade detských zadržiavacích systémov s alternatívnymi smermi vedenia pásu sa kontaktné miesta prenášajúce alternatívne zaťaženie medzi detským systémom a bezpečnostným pásom pre dospelých musia trvalo vyznačiť. Týmto označením sa uvedie, že ide o alternatívnu dráhu pásu, a musí byť v súlade s uvedenými požiadavkami na označenie pre sedadlá v smere a proti smeru jazdy.

4.7. Ak detský zadržiavací systém ponúka možnosť zaťaženia prenášajúcich kontaktných bodov, musí označenie požadované podľa bodu 4.3 obsahovať údaj, že alternatívna poloha popruhu je opísaná v návode.

4.8. Označenie ISOFIX

Ak výrobok zahŕňa kotviace úchytky ISOFIX, musia byť pre osobu, ktorá inštaluje zadržiavací systém na vozidlo, trvalo viditeľné tieto informácie:

Logo ISO ISOFIX, za ktorým nasleduje(-ú) písmeno(-á) zodpovedajúce triede(-am) veľkosti ISOFIX, do ktorej(-ých) výrobok patrí. Musí ísť minimálne o symbol pozostávajúci z kružnice s priemerom najmenej 13 mm obsahujúcej piktogram, ktorý musí byť kontrastný voči pozadiu kružnice. Piktogram musí byť jasne viditeľný buď prostredníctvom kontrastných farieb, alebo príslušného reliéfu v prípade, že je razený alebo reliéfny.

Ďalej uvedené informácie môžu byť sprostredkované piktogramami a/alebo slovne. Označenie musí obsahovať tieto informácie:

a) Základné relevantné kroky potrebné na prípravu sedadla na montáž. Musí byť napríklad vysvetlený spôsob západkového systému ISOFIX.

b) Musí byť vysvetlená poloha, funkcia a interpretácia všetkých ukazovateľov.

c) Poloha a v prípade potreby smerovanie horných popruhov alebo iných prostriedkov na obmedzenie rotácie sedadla, ktoré si vyžadujú zásah používateľa, musia byť označené pomocou jedného z týchto symbolov podľa toho, ktorý je vhodný:

d) Musí byť označené nastavenie západiek ISOFIX a horného popruhu alebo iných prostriedkov na obmedzenie rotácie sedadla, ktoré si vyžadujú zásah používateľa.

e) Označenie musí byť trvalo pripevnené a viditeľné pre používateľa, ktorý inštaluje sedadlo.

f) V prípade potreby sa musí uviesť odkaz na pokyny pre používateľa detského zadržiavacieho systému a na miesto, kde sa uvedený dokument nachádza, pomocou uvedeného symbolu.

5. SCHVÁLENIE

5.1. Aby sa mohlo udeliť typové schválenie, musia všetky vzorky predložené podľa ustanovení bodov 3.2.2 a 3.2.3 vyhovovať vo všetkých smeroch požiadavkám stanoveným v bodoch 6 až 8 tohto predpisu.

5.2. Každému schválenému typu sa prideľuje schvaľovacie číslo. Jeho prvé dve číslice (v súčasnosti 04, čo zodpovedá číslu 04 zmien a doplnení, ktoré nadobudli účinnosť 12. septembra 1995) označujú číslo zmien a doplnení zahŕňajúcich posledné väčšie technické zmeny a doplnenia vykonané v predpise v čase vydania tohto schválenia. Tá istá zmluvná strana nesmie rovnaké číslo prideliť inému typu zadržiavacieho zariadenia pre deti, na ktorý sa vzťahuje tento predpis.

5.3. Správa o udelení, rozšírení alebo zamietnutí schválenia detského zadržiavacieho zariadenia sa podľa tohto predpisu zasiela stranám dohody, ktoré tento predpis uplatňujú, na formulári podľa vzoru uvedeného v prílohe 1 k tomuto predpisu.

5.4. Na každé detské zadržiavacie zariadenie zhodné s typom schváleným podľa tohto predpisu sa okrem značiek predpísaných v bode 4 na vhodnom mieste pripevnia tieto údaje:

5.4.1. medzinárodná schvaľovacia značka pozostávajúca: 5.4.1.1. z písmena „E“ v kruhu, za ktorým nasleduje rozlišovacie číslo krajiny, ktorá typové schválenie udelila (1); 5.4.1.2. zo schvaľovacieho čísla;

5.4.2. ďalšie symboly: 5.4.2.1. slovo(-á) „univerzálny“, „obmedzený“, „polouniverzálny“ alebo „špecifické vozidlo“ podľa kategórie zadržiavacieho systému; 5.4.2.2. hmotnostný rozsah, pre ktorý je detské zadržiavacie zariadenie určené, a to 0 – 10 kg; 0 – 13 kg; 9 – 18 kg; 15 – 25 kg; 22 – 36 kg; 0 – 18 kg; 9 – 25 kg; 15 – 36 kg; 0 – 25 kg; 9 – 36 kg; 0 – 36 kg; 5.4.2.3. symbol „Y“, ak zadržiavacie zariadenie obsahuje rozkrokový pás, v súlade s požiadavkami doplnku 3 k zmenám a doplneniam série 02 tohto predpisu; 5.4.2.4. symbol „S“ v prípade „zadržiavacieho systému na špeciálne potreby“.

5.5. Príklad usporiadania schvaľovacej značky je uvedený v prílohe 2 k tomuto predpisu.

5.6. Údaje spomínané v bode 5.4 musia byť dobre čitateľné a nezmazateľné a môžu sa pripevniť pomocou štítka alebo priamym označením. Štítok alebo označenie musí byť odolné voči opotrebeniu.

5.7. Štítky spomínané v bode 5.6 môže vydať orgán, ktorý udelil schválenie, alebo môžu byť vydané z poverenia tohto orgánu výrobcom.

6. VŠEOBECNÉ ŠPECIFIKÁCIE

6.1. Umiestnenie a pripevnenie na vozidle

6.1.1. Používanie zadržiavacích zariadení pre deti kategórií „univerzálne“, „polouniverzálne“ a „obmedzené“ je prípustné na predných aj zadných sedadlách, ak sú zadržiavacie zariadenia pripevnené podľa pokynov výrobcu.

6.1.2. Používanie zadržiavacieho systému kategórie „špecifické vozidlá“ je prípustné vo všetkých polohách sedenia, ako aj v batožinovom priestore, ak sú zadržiavacie zariadenia pripevnené podľa pokynov výrobcu. V prípade zadržiavacieho systému namontovaného smerom dozadu musí jeho konštrukcia zabezpečovať oporu hlavy dieťaťa v polohe pripravenej na použitie. Je vymedzené priamkou kolmou na operadlo vedenou v línii očí, pričom priesečník musí byť minimálne 40 mm pod začiatkom oblúka takejto podpory hlavy.

6.1.3. Detské zadržiavacie zariadenie sa pripevní na nosnú konštrukciu vozidla alebo sedadla podľa kategórie, do ktorej zariadenie patrí.

MOŽNÉ KONFIGURÁCIE PRE SCHVAĽOVACIE

SKUPINY/TABUĽKA KATEGÓRIÍ

SKUPINOVÁ KATEGÓRIA Univerzálna (2) Polouniverzálna (3) Obmedzená Pre špecifické vozidlá DZS ISOFIXDZS DZS ISOFIX DZS DZS ISOFIXDZS DZS ISOFIXDZS 0 Taška na prenos dieťaťa A NA A A A NA A A Smerujúca dozadu A NA A A A NA A A 0+ Smerujúca dozadu A NA A A A NA A A I Smerujúca dozadu A NA A A A NA A A Smerujúca dopredu (integrálna) A A A A A NA A A Smerujúca dopredu (neintegrálna) NA NA NA NA NA NA NA NA Smerujúca dopredu (neintegrálna – pozri bod 6.1.12) A NA A NA A NA A A II Smerujúca dozadu A NA A NA A NA A A Smerujúca dopredu (integrálna) A NA A NA A NA A A Smerujúca dopredu (neintegrálna) A NA A NA A NA A A III Smerujúca dozadu A NA A NA A NA A A Smerujúca dopredu (integrálna) A NA A NA A NA A A Smerujúca dopredu (neintegrálna) A NA A NA A NA A A kde: DZS: detský zadržiavací systém. A: uplatňuje sa. NA: neuplatňuje sa.

6.1.3.1. Detské zadržiavacie systémy patriace do kategórie „univerzálnych“ a „obmedzených“ detských zadržiavacích systémov sa pripevňujú prostredníctvom bezpečnostného pásu pre dospelých (s navíjačom alebo bez navíjača), ktorý spĺňa požiadavky predpisu č. 16 (alebo rovnocenného predpisu) a je pripevnený na kotviace úchytky spĺňajúce požiadavky predpisu č. 14 (alebo rovnocenného predpisu).

6.1.3.2. „Univerzálne“ detské zadržiavacie systémy ISOFIX sa pripevňujú pomocou kotviacich úchytiek ISOFIX a remeňa horného popruhu ISOFIX, ktoré spĺňajú požiadavky tohto predpisu a sú pripevnené na ukotvovací systém ISOFIX a kotviacu úchytku horného popruhu ISOFIX, ktoré spĺňajú požiadavky predpisu č. 14.

6.1.3.3. „Polouniverzálne“ detské zadržiavacie systémy sa pripevňujú pomocou dolných kotvových úchytiek predpísaných v predpise č. 14 a prídavných úchytiek vyhovujúcich odporúčaniu prílohy 11 k tomuto predpisu.

6.1.3.4. „Polouniverzálne“ detské zadržiavacie systémy ISOFIX sa pripevňujú pomocou kotviacich úchytiek ISOFIX a remeňa horného popruhu ISOFIX alebo podpernej nohy, alebo prístrojovej dosky vozidla, ktoré spĺňajú požiadavky tohto predpisu a sú pripevnené na ukotvovací systém ISOFIX a/alebo kotviacu úchytku horného popruhu ISOFIX, ktoré spĺňajú požiadavky predpisu č. 14.

6.1.3.5. Detské zadržiavacie systémy kategórie „špecifické vozidlá“ sa pripevňujú pomocou kotvových úchytiek skonštruovaných výrobcom vozidla alebo výrobcom zadržiavacieho zariadenia pre deti.

6.1.3.6. Pri detských zadržiavacích pásoch alebo detskom zadržiavacom upevňovacom páse, ktorý používa úchytky pásov, na ktoré je už pripevnený pás alebo pásy pre dospelých, musí technická služba overiť, že:

skutočná poloha úchytiek pre dospelých zodpovedá schváleniu podľa predpisu č. 14 alebo rovnocennému predpisu;

správna funkcia každého z oboch zariadení nebráni iným nariadeniam;

pracky pásu pre dospelých a pre prídavný systém nesmú byť zameniteľné.

Ak detské zadržiavacie systémy využívajú tyče alebo zvláštne zariadenia pripevnené na kotvové body schválené podľa predpisu č. 14, ktoré premiestňujú skutočnú polohu kotvových úchytiek mimo rozsahu stanoveného v predpise č. 14, musia sa uplatniť tieto body:

takéto zariadenia budú schválené iba v kategórii polouniverzálnych alebo špecifických vozidiel;

technická služba uplatní na tyč a upevnenie požiadavky prílohy 11 k tomuto predpisu;

tyč bude zahrnutá do dynamickej skúšky, zaťaženie bude pôsobiť v mieste stredu tyče a pri jej najväčšom vysunutí v prípade, že je tyč nastaviteľná;

skutočná poloha a funkcia akéhokoľvek ukotvenia pásu pre dospelých, na ktorý je tyč upevnená, nesmie byť porušená.

6.1.3.7. Detský zadržiavací systém používajúci podpernú nohu sa schvaľuje v kategórii „polouniverzálnych“ detských zadržiavacích systémov alebo v kategórii detských zadržiavacích systémov určených na „špecifické vozidlá“, pričom sa uplatňujú požiadavky prílohy 11 k tomuto predpisu. Výrobca detského zadržiavacieho systému musí zohľadniť podmienky správneho fungovania podpernej nohy v každom vozidle a poskytnúť o tom informácie.

6.1.4. Podporný vankúš sa musí zadržiavať bezpečnostným pásom pre dospelých pri použití skúšky stanovenej v bode 8.1.4 alebo samostatnými prostriedkami.

6.1.5. Výrobca detského zadržiavacieho zariadenia musí písomne potvrdiť, že toxicita materiálov použitých pri výrobe zadržiavacích zariadení a prvkov dostupných pripútanému dieťaťu zodpovedá príslušným častiam normy CEN Bezpečnosť hračiek, časti 3 z júna 1982 (4). Skúšky, ktoré potvrdia platnosť vyhlásenia, sa môžu vykonať podľa uváženia skúšobnej organizácie. Tento bod sa neuplatňuje na zariadenia skupín II a III.

6.1.6. Výrobca detských zadržiavacích zariadení musí písomne potvrdiť, že horľavosť materiálov použitých pri výrobe detského zadržiavacieho systému je v súlade so zodpovedajúcimi bodmi Súhrnnej rezolúcie EHK o konštrukcii vozidiel (R.E.3) (dokument TRANS/WP.29/78/Rev.1, bod 1.20). Skúšky, ktoré potvrdia platnosť vyhlásenia, sa môžu vykonať podľa uváženia skúšobnej organizácie.

6.1.7. V prípade detského zadržiavacieho systému nasmerovaného dozadu, kde ako opora slúži prístrojová doska vozidla, sa na účely schválenia podľa tohto predpisu predpokladá, že prístrojová doska dosahuje dostatočnú pevnosť.

6.1.8. V prípade detského zadržiavacieho systému univerzálnej kategórie, s výnimkou detského zadržiavacieho systému ISOFIX, nesmie byť hlavný kontaktný bod zaťaženia medzi detským zadržiavacím systémom a bezpečnostným pásom pre dospelých nižšie ako 150 mm pod osou Cr pri meraní s detským zadržiavacím zariadením umiestneným pri dynamickej skúške na lavici. Táto požiadavka platí pre všetky nastavenia a konfigurácie. Sú dovolené aj dodatočné alternatívne smery vedenia pásu. Ak existuje alternatívna poloha pásu, musí výrobca v rámci návodu na používanie vypracovať špecifický odkaz podľa požiadavky v bode 15. Pri skúške s použitím alternatívnej polohy (polôh) pásu musí zadržiavacie zariadenie spĺňať všetky požiadavky predpisu s výnimkou tohto bodu.

6.1.9. Ak je na zabezpečenie detského zadržiavacieho systému univerzálnej kategórie potrebný bezpečnostný pás pre dospelých, jeho maximálna dĺžka, ktorá sa môže použiť pri dynamickej skúške na lavici, je určená v prílohe 13 k tomuto predpisu.

Aby sa overila zhoda s touto požiadavkou, musí sa detský zadržiavací systém upevniť pri skúške na lavici použitím vhodného bezpečnostného pásu opísaného v prílohe 13. Figurína nesmie byť namontovaná, kým nie je konštrukcia zadržiavacieho systému taká, že namontovanie figuríny nezvýši dĺžku použitého pásu. Pri namontovanej figuríne nesmie byť na bezpečnostnom páse žiadne pnutie s výnimkou ťahu štandardného navíjača, ak je namontovaný. Ak sa používa navíjací pás, je táto podmienka splnená, ak aspoň 150 mm dĺžky bezpečnostného pásu zostáva navinutého na cievke.

6.1.10. Detské zadržiavacie systémy skupiny 0 a 0+ sa nesmú používať smerom dopredu.

6.1.11. Detské zadržiavacie systémy skupiny 0 a 0+ okrem tašky na prenos dieťaťa uvedenej v bode 2.4.1 patria do integrálnej triedy.

6.1.12. Detské zadržiavacie systémy skupiny I patria do integrálnej triedy, pokiaľ sú namontované s ochranným nárazovým štítom uvedeným v bode 2.7.

6.2. Zostava (konfigurácia)

6.2.1. Zostava (konfigurácia) zadržiavacieho zariadenia musí byť taká, aby:

6.2.1.1. zadržiavacie zariadenie poskytovalo požadovanú ochranu v akejkoľvek zamýšľanej polohe zadržiavacieho systému. V prípade „zadržiavacieho systému na špeciálne potreby“ musí zadržiavací systém ako primárnu funkciu poskytovať požadovanú ochranu vo všetkých zamýšľaných polohách bez použitia prídavných zadržiavacích zariadení;

6.2.1.2. sa dieťa dalo ľahko a rýchlo uložiť a vybrať; ak ide o detský zadržiavací systém, v ktorom je dieťa zadržiavané postrojovým pásom alebo pásom v tvare Y bez použitia navíjača, každý ramenný a brušný pás musí byť schopný vzájomného relatívneho pohybu pri postupe opísanom v bode 7.2.1.4. V takýchto prípadoch možno súbor pásov zadržiavacieho systému pre deti navrhnúť z dvoch alebo viacerých spojených častí. Pri „zadržiavacom systéme na špeciálne potreby“ sa uznáva, že prídavné zadržiavacie zariadenia obmedzia rýchlosť uloženia a vybratia dieťaťa. Avšak prídavné zariadenia musia byť skonštruované tak, aby uvoľnenie bolo čo najrýchlejšie.

6.2.1.3. Ak možno zmeniť sklon zadržiavacieho systému, zmena sklonu nesmie mať za následok potrebu dodatočného ručného prestavenia popruhov. Na zmenu sklonu zadržiavacieho zariadenia sa vyžaduje primeraná ručná manipulácia.

6.2.1.4. Zadržiavacie systémy skupiny 0, 0+ a I musia udržať dieťa v polohe, ktorá mu poskytne požadovanú ochranu, aj keď dieťa spí.

6.2.1.5. Aby sa zabránilo vyšmyknutiu dieťaťa v dôsledku nárazu alebo neposednosti, vyžaduje sa opatriť všetky zadržiavacie systémy skupiny I nasmerované dopredu, ktoré obsahujú systém bezpečnostných pásov, rozkrokovým pásom. Pri pripevnenom rozkrokovom páse v jeho najdlhšej polohe (ak ide o nastaviteľný popruh) nesmie byť možné nastaviť brušný pás tak, aby voľne prevísal cez panvu figuríny s hmotnosťou 9 alebo 15 kg.

6.2.2. Všetky zadržiavacie zariadenia pre skupiny I, II a III používajúce „brušný pás“ musia viesť „brušný pás“ tak, aby sa zabezpečil prenos zaťaženia „brušným pásom“ cez panvu.

6.2.3. Všetky popruhy zadržiavacieho zariadenia musia byť usporiadané tak, aby pri bežnom používaní neboli užívateľovi nepohodlné alebo nemohli zaujať nebezpečnú konfiguráciu. Vzdialenosť medzi ramennými popruhmi v blízkosti krku má byť najmenej v šírke krku príslušnej figuríny.

6.2.4. Súprava nesmie nevystaviť citlivé časti tela dieťaťa (brucho, rozkrok atď.) nadmernému tlaku. Konštrukcia je taká, aby v prípade zrážky na temeno hlavy dieťaťa nepôsobili tlakové zaťaženia.

6.2.4.1. Pásy tvaru Y sa môžu používať iba v detských zadržiavacích systémoch smerujúcich dozadu a orientovaných do strany (tašky na prenos dieťaťa).

6.2.5. Detské zadržiavacie zariadenie sa konštruuje a montuje takým spôsobom, aby:

6.2.5.1. sa na najmenšiu možnú mieru znížilo nebezpečenstvo poranenia dieťaťa alebo ostatných cestujúcich vozidla vyvolané ostrými okrajmi alebo výčnelkami (ako stanovuje napríklad predpis č. 21);

6.2.5.2. sa neodhaľovali ostré hrany alebo výčnelky, ktoré by mohli spôsobiť poškodenie poťahov sedadiel vozidla alebo odevov cestujúcich;

6.2.5.3. sa nevystavovali citlivé časti tela dieťaťa (brucho, rozkrok atď.) prídavným zotrvačným silám, ktoré zariadenie spôsobuje;

6.2.5.4. sa zabezpečilo, aby jeho pevné časti v miestach kontaktu s popruhmi neodhaľovali ostré okraje schopné odrať popruhy.

6.2.6. Ktorákoľvek odnímateľná časť vyrobená tak, aby sa súčasti dali pripevňovať a odpájať, musí byť skonštruovaná takým spôsobom, aby sa v čo najväčšej miere vylúčilo nebezpečenstvo nesprávnej montáže a používania. „Zadržiavacie systémy na špeciálne potreby“ sa môžu vybaviť prídavnými zadržiavacími zariadeniami. Tie sa konštruujú takým spôsobom, aby sa vylúčilo akékoľvek riziko nesprávnej montáže a aby ich uvoľňovacie prostriedky a spôsob prevádzky boli v prípade núdze pre záchranára okamžite zrozumiteľné.

6.2.7. Ak sa detské zadržiavacie zariadenie používa pre skupinus I a II, ako aj pre kombináciu skupín I a II, musí zahŕňať sedačku s operadlom a jeho vnútorná výška stanovená podľa schémy v prílohe 12 nesmie byť menšia ako 500 mm.

6.2.8. Navíjač sa môže používať iba s automatickým alebo núdzovým blokovaním.

6.2.9. Pri zariadeniach určených pre hmotnostnú skupinu I nesmie byť možné, aby po umiestnení dieťaťa do zariadenia dieťa ľahko uvoľnilo časť systému, ktorá zadržiava panvu. Na tento účel sa uplatňujú požiadavky uvedené v bode 7.2.5 (uzatváracie zariadenia). Každé zariadenie navrhnuté na zabezpečenie tejto funkcie sa musí natrvalo pripevniť na detský zadržiavací systém.

6.2.10. Detské zadržiavacie zariadenie sa môže skonštruovať takým spôsobom, aby sa dalo použiť vo viac ako jednej hmotnostnej skupine za predpokladu, že je spôsobilé vyhovieť požiadavkám stanoveným pre každú z dotyčných skupín. Detský zadržiavací systém „univerzálnej“ kategórie musí spĺňať požiadavky tejto kategórie pre všetky hmotnostné skupiny, pre ktoré bol schválený.

6.2.11. Detské zadržiavacie zariadenie s navíjačom

Ak je detské zadržiavacie zariadenie vybavené navíjačom, musí navíjač spĺňať požiadavky bodu 7.2.3.

6.2.12. Pri podpornom vankúši sa musí preskúšať ľahkosť, s ktorou popruhy a pero pásu pre dospelých prechádzajú úchytnými bodmi. Týka sa to najmä podporných vankúšov, ktoré sú skonštruované pre predné sedadlá a ktorých dosadacie časti môžu byť dlhé a polotuhé. Upevnená pracka nesmie prejsť upevňovacími bodmi prídavných sedadiel alebo umožniť polohu pásu úplne odlišnú od polohy na skúšobnom vozíku.

6.2.13. Ak sa detský zadržiavací systém navrhne pre viac ako jedno dieťa, každý z týchto systémov musí byť úplne nezávislý, pokiaľ ide o prenos a nastavenie.

6.2.14. Detský zadržiavací systém obsahujúci horľavé prvky musí byť skonštruovaný takým spôsobom, aby podmienky použitia (tlak, teplota, vlhkosť) nemali žiadny vplyv na jeho schopnosť spĺňať požiadavky tohto predpisu.

6.3. Špecifikácie zadržiavacieho systému ISOFIX

6.3.1. Všeobecné charakteristiky

6.3.1.1. Rozmery

Maximálna šírka, výška a hĺbka detského zadržiavacieho systému ISOFIX a umiestnenie ukotvovacieho systému ISOFIX a jeho prípojok sú pre výrobcu detského zadržiavacieho systému dané upínacím zariadením sedadla (VFS) definovaným v bode 2.31 tohto predpisu.

6.3.1.2. Hmotnosť

Hmotnosť detského zadržiavacieho systému ISOFIX univerzálnej a polouniverzálnej kategórie v hmotnostných skupinách 0, 0+, I nesmie prekročiť 15 kg.

6.3.2. Kotviace úchytky ISOFIX

6.3.2.1. Druh výstupu

Úchytky ISOFIX môžu byť skonštruované podľa príkladov zobrazených na obrázku 0 a) alebo podľa iných vhodných návrhov, ktoré sú súčasťou pevného mechanizmu umožňujúceho nastavenie, ktoré určí výrobca detského zadržiavacieho systému ISOFIX.

Obrázok 0 a)

6.3.2.2. Rozmery

Rozmery časti úchytky detského zadržiavacieho systému ISOFIX, ktorá sa napája na ukotvovací systém ISOFIX, nesmú prekročiť maximálne vonkajšie rozmery určené na obrázku 0 b).

Obrázok 0 b)

6.3.2.3. Indikácia čiastočného uzavretia

Detský zadržiavací systém ISOFIX musí byť vybavený prostriedkami, pomocou ktorých je jasne zistiteľné, že obidve kotviace úchytky ISOFIX v plnej miere zapadli do zodpovedajúcich dolných kotviacich úchytiek ISOFIX. Prostriedky indikácie môžu byť zvukové, hmatové alebo vizuálne, alebo ich kombinácia. Vizuálna indikácia musí byť zistiteľná pri bežných podmienkach osvetlenia.

6.3.3. Špecifikácie remeňa horného popruhu detského zadržiavacieho systému ISOFIX

6.3.3.1. Spojka horného popruhu

Spojkou horného popruhu by mal byť hák horného popruhu ISOFIX zobrazený na obrázku 0 c) alebo podobné zariadenia, ktoré vyhovujú rozmerom uvedeným na obrázku 0 c).

6.3.3.2. Funkcie remeňa horného popruhu ISOFIX

Remeň horného popruhu ISOFIX musí byť spevnený tkaninou (alebo rovnocenným materiálom), ktorá umožňuje nastavenie a uvoľnenie napätia.

6.3.3.2.1. Dĺžka remeňa horného popruhu ISOFIX

Remeň horného popruhu detského zadržiavacieho systému ISOFIX musí mať dĺžku najmenej 2 000 mm.

6.3.3.2.2. Indikátor nenapnutých častí

Remeň horného popruhu ISOFIX alebo sedadlo detského zadržiavacieho systému ISOFIX musí byť vybavené zariadením, ktoré indikuje, že na remeni sa nenachádzajú žiadne nenapnuté časti. Toto zariadenie môže byť súčasťou zariadenia na nastavenie a uvoľňovanie napätia.

6.3.3.2.3. Rozmery

Rozmery zapojenia hákov horného popruhu ISOFIX sú zobrazené na obrázku 0 c).

Obrázok 0 c)

Rozmery spojky horného popruhu ISOFIX (hákový typ)

6.3.4. Podmienky nastavenia

Prípojné jednotky ISOFIX alebo samotný detský zadržiavací systém ISOFIX musia byť nastavovateľné, aby sa prispôsobili rozsahu polôh ukotvovacieho systému ISOFIX opísaného v predpise č. 14.

6.4. Kontrola označení

6.4.1. Technická služba vykonávajúca schvaľovacie skúšky overuje, či označenia zodpovedajú požiadavkám bodu 4.

6.5. Kontrola návodu na montáž a návodu na použitie

6.5.1. Technická služba vykonávajúca schvaľovacie skúšky overuje, či návod na montáž a použitie zodpovedajú požiadavkám bodu 15.

7. Osobitné špecifikácie

7.1. Ustanovenia platné pre zmontované zadržiavacie zariadenie

7.1.1. Odolnosť voči korózii

7.1.1.1. Úplné detské zadržiavacie zariadenie alebo jeho časti vystavené korózii sa podrobia koróznej skúške špecifikovanej v bode 8.1.1 uvedenom ďalej.

7.1.1.2. Po koróznej skúške predpísanej v bodoch 8.1.1.1 a 8.1.1.2 nesmú byť voľným okom kvalifikovaného pozorovateľa viditeľné žiadne známky poškodenia ani početnejšej korózie, ktoré by mohli oslabiť správnu funkciu detského zadržiavacieho zariadenia.

7.1.2. Pohlcovanie energie

7.1.2.1. Pre všetky zariadenia s operadlom musí povrch definovaný v prílohe 18 k tomuto predpisu pozostávať z materiálov s maximálnym zrýchlením menším ako 60 g, meraným podľa prílohy 17. Táto požiadavka platí tiež pre oblasti ochrany proti nárazom, ktoré sa nachádzajú v dráhe nárazu hlavy.

7.1.2.2. V prípade detského zadržiavacieho systému s trvalo mechanicky pripojenou nastaviteľnou opierkou hlavy, kde je výška buď bezpečnostného pásu pre dospelých, alebo postroja pre deti priamo regulovaná nastaviteľnou opierkou hlavy, nie je nevyhnutné vyžadovať pohltenie energie v oblastiach vymedzených v prílohe 18, ktoré nie sú v kontakte s hlavou figuríny, t. j. za opierkou hlavy.

7.1.3. Prevrátenie

7.1.3.1. Detské zadržiavacie zariadenie sa skúša podľa bodu 8.1.2. Figurína nesmie zo zariadenia vypadnúť, a ak je skúšobné sedadlo v prevrátenej polohe, hlava figuríny sa nesmie posunúť o viac ako 300 mm v zvislom smere od svojej pôvodnej polohy vzhľadom na skúšobné sedadlo.

7.1.4. Dynamický test

7.1.4.1. Všeobecne. Detské zadržiavacie zariadenie sa podrobuje dynamickej skúške podľa ustanovenia bodu 8.1.3.

7.1.4.1.1. Detské zadržiavacie zariadenia „univerzálnej“, „obmedzenej“ a „polouniverzálnej“ kategórie sa skúšajú na skúšobnom vozíku pomocou skúšobného sedadla predpísaného v bode 6, ako aj v súlade s bodom 8.1.3.1.

7.1.4.1.2. Detské zadržiavacie zariadenia kategórie „špecifické vozidlá“ sa skúšajú s každým typom vozidla, pre ktoré sú určené. Technická služba zodpovedná za vykonávanie skúšok môže znížiť počet typov skúšobných vozidiel, ak sa tieto podstatne nelíšia v znakoch uvedených v bode 7.1.4.1.2.3. Detský zadržiavací systém sa môže skúšať jedným z týchto spôsobov:

7.1.4.1.2.1. na kompletnom vozidle, ako je predpísané v bode 8.1.3.3;

7.1.4.1.2.2. v kostre karosérie vozidla na skúšobnom vozíku, ako predpisuje bod 8.1.3.2, alebo

7.1.4.1.2.3. na dostatočnom počte častí karosérie vozidla reprezentujúcich štruktúru vozidla a povrch nárazu. Ak je detský zadržiavací systém určený na použitie na zadných sedadlách, musí sa skúšať zadná strana predného sedadla, zadné sedadlo, podlaha, stĺpiky B a C a strecha. Ak je detský zadržiavací systém určený na použitie na predných sedadlách, musí sa skúšať palubná doska, stĺpiky A, predné okno, všetky páky alebo tlačidlá montované na podlahe alebo konzole, predné sedadlo, podlaha a strecha. Okrem toho, ak je detský zadržiavací systém určený na použitie v kombinácii s bezpečnostným pásom pre dospelých, musí sa skúšať vhodný bezpečnostný pás (pásy). Technická služba zodpovedná za vykonávanie skúšok môže povoliť vylúčenie niektorých častí zo skúšok, ktoré považuje za nadbytočné. Skúša sa podľa postupu uvedeného v bode 8.1.3.2.

7.1.4.1.3. Dynamická skúška sa vykonáva s detskými zadržiavacími zariadeniami, ktoré predtým ešte neboli vystavené zaťaženiu.

7.1.4.1.4. Počas dynamickej skúšky sa žiadna časť zadržiavacieho zariadenia pre deti, ktorá pomáha udržať dieťa v správnej polohe, nesmie roztrhnúť a žiadne pracky ani blokovací systém alebo prestavovací systém sa nesmú uvoľniť.

7.1.4.1.5. V prípade „neintegrálneho“ typu sa použitý bezpečnostný pás pre sedačku musí zhodovať so štandardným pásom vrátane pripevňovacieho kovania, ako sa opisuje v prílohe č. 13 k tomuto predpisu. Táto skutočnosť sa nevzťahuje na „špecifické vozidlá“, pri ktorých sa použije bezpečnostný pás používaný vo vozidle.

7.1.4.1.6. Ak sa detský zadržiavací systém pre „špecifické vozidlo“ namontuje v priestore za najzadnejšou prednou polohou sedadla pre dospelých (napríklad v batožinovom priestore), musí sa vykonať jedna skúška s najväčšou/najväčšími figurínou/figurínami na celom vozidle podľa bodu 8.1.3.3.3. Ak to požaduje výrobca, môžu sa vykonať ostatné skúšky vrátane skúšok na zhodu výroby podľa bodu 8.1.3.2.

7.1.4.1.7. V prípade „detského zadržiavacieho systému na špeciálne potreby“ sa musí každá dynamická skúška predpísaná v tomto predpise vykonať pre každú hmotnostnú skupinu dvakrát: raz pomocou primárnych zadržiavacích prostriedkov a druhýkrát so všetkými zadržiavacími zariadeniami. Počas týchto skúšok sa špeciálna pozornosť musí venovať požiadavkám bodov 6.2.3 a 6.2.4.

7.1.4.1.8. Počas dynamických skúšok sa štandardný bezpečnostný pás použitý na uchytenie detského zadržiavacieho systému nesmie uvoľniť zo žiadnej vodiacej lišty ani blokovacieho zariadenia použitého na vykonanie skúšok.

7.1.4.1.9. Detský zadržiavací systém s podpernou nohou sa musí skúšať takto:

a) V prípade polouniverzálnej kategórie sa skúšky čelného nárazu musia vykonať s podpernou nohou nastavenou do maximálnej aj minimálnej nastaviteľnej polohy kompatibilnej s umiestnením podlahového panelu skúšobného vozíka. Skúšky zadného nárazu sa vykonajú v najhoršej polohe zvolenej technickou službou. Počas skúšok musí byť podperná noha podopieraná podlahovým panelom skúšobného vozíka opísaným na obrázku 2 doplnku 3 k prílohe 6. Ak je medzi najmenšou dĺžkou nohy a najvyššou úrovňou podlahového panela voľný priestor, noha sa nastaví voči úrovni podlahového panela 140 mm pod Cr. Ak je maximálna dĺžka nohy väčšia ako najnižšia úroveň podlahového panela, ktorú by bolo možné použiť, noha sa nastaví tak, aby najnižšia úroveň podlahového panela bola 280 mm pod Cr. V prípade podpernej nohy s nastaviteľnými stupňami sa dĺžka podpernej nohy nastaví na najbližšiu nastaviteľnú polohu, aby sa zabezpečilo, že podperná noha je v kontakte s podlahou.

b) V prípade podpernej nohy mimo roviny symetrie zvolí technická služba najhorší prípad.

c) V prípade kategórie detských zadržiavacích systémov pre špeciálne vozidlá musí byť podperná noha nastavená podľa špecifikácií výrobcu detského zadržiavacieho systému.

7.1.4.1.10. V prípade detského zadržiavacieho systému využívajúceho ukotvovací systém ISOFIX a prípadné zariadenie na zamedzenie rotácie sa musí vykonať dynamická skúška:

7.1.4.1.10.1. v prípade detských zadržiavacích systémov ISOFIX tried A a B: 7.1.4.1.10.1.1. s použitím zariadenia na zamedzenie rotácie a 7.1.4.1.10.1.2. bez použitia zariadenia na zamedzenie rotácie. Táto požiadavka neplatí, ak sa ako zariadenie na zamedzenie rotácie používa pevná nastaviteľná podperná noha;

7.1.4.1.10.2. v prípade detského zadržiavacieho systému ISOFIX inej veľkostnej triedy s použitím zariadenia proti rotácii.

7.1.4.2. Zrýchlenie hrudníka (5)

7.1.4.2.1. Výsledná hodnota zrýchlenia hrudníka nesmie prekročiť hodnotu 55 g s výnimkou periód, ktorých celkový čas nepresahuje hodnotu 3 ms.

7.1.4.2.2. Vertikálna zložka zrýchlenia od brucha smerom k hlave nesmie prekročiť hodnotu 30 g s výnimkou periód, ktorých celkový čas nepresahuje hodnotu 3 ms.

7.1.4.3. Prienik do brucha (6)

7.1.4.3.1. Pri overovaní uvedenom v prílohe 8 doplnku 1 bode 5.3 nesmú byť viditeľné žiadne známky preniknutia do modelovacej hliny brucha spôsobené ktoroukoľvek častou zadržiavacieho zariadenia

7.1.4.4. Posunutie figuríny

7.1.4.4.1. Detské zadržiavacie zariadenie „univerzálnej“, „obmedzenej“ a „polouniverzálnej“ kategórie:

7.1.4.4.1.1. Detské zadržiavacie zariadenie smerujúce dopredu: hlava figuríny nesmie prejsť za roviny BA a DA vyznačené na obrázku 1 okrem prídavných sedadiel v prípade použitia najväčšej figuríny P10, pričom hodnota vo vzťahu k rovine DA je 840 mm. Obrázok 1 Usporiadanie na skúšanie systémov smerujúcich dopredu

7.1.4.4.1.2. Detské zadržiavacie zariadenia smerujúce dozadu: 7.1.4.4.1.2.1. Zariadenia podopierané prístrojovou doskou: Hlava figuríny nesmie presiahnuť roviny AB, AD a DCr zobrazené na obrázku 2. Toto sa posudzuje až do 300 ms alebo do momentu, keď sa figurína definitívne ustáli, podľa toho, ktorý prípad nastane skôr. Obrázok 2 Usporiadanie na skúšanie zariadení smerujúcich dozadu 7.1.4.4.1.2.2. Detské zadržiavacie zariadenia skupiny 0 nepodopierané prístrojovou doskou a tašky na prenos dieťa: Hlava figuríny nesmie presiahnuť roviny AB, AD a DE zobrazené na obrázku 3. Toto sa posudzuje až do 300 ms alebo do momentu, keď sa figurína definitívne ustáli, podľa toho, ktorý prípad nastane skôr. Obrázok 3 Usporiadanie na skúšanie detských zadržiavacích zariadení skupiny 0 nepodopieraných prístrojovou doskou 7.1.4.4.1.2.3. Iné detské zadržiavacie zariadenia ako zariadenia skupiny 0 nepodopierané prístrojovou doskou: Hlava figuríny nesmie prejsť za roviny FD, FG a DE vyznačené na obrázku 4. Toto sa posudzuje až do 300 ms alebo do momentu, keď sa figurína definitívne ustáli, podľa toho, ktorý prípad nastane skôr. V prípade kontaktu takéhoto detského zadržiavacieho zariadenia s tyčou s priemerom 100 mm, pričom sa splnia všetky ostatné skúšobné kritériá, sa musí vykonať ďalšia dynamická skúška (čelný náraz) s použitím najťažšej figuríny určenej na takýto zadržiavací systém, pričom sa nepoužije tyč s priemerom 100 mm. Požiadavkou na túto skúšku je splnenie všetkých ostatných kritérií s výnimkou posunutia dopredu. Obrázok 4 Usporiadanie na skúšanie zariadení smerujúcich dozadu okrem skupiny 0 a nepodopieraných prístrojovou doskou

7.1.4.4.2. Detské zadržiavacie zariadenia v kategórii „špecifické vozidlá“: Ak sa vykonáva skúšanie v kompletnom vozidle alebo v kostre karosérie vozidla, hlava nesmie prísť do kontaktu so žiadnou časťou vozidla. Ak aj napriek tomu ku kontaktu dôjde, rýchlosť nárazu hlavy musí byť menšia ako 24 km/h, pričom časť, na ktorú sa narazí, musí spĺňať požiadavky skúšky pohlcovania energie stanovené v prílohe 4 k predpisu č. 21. Pri skúške s celým vozidlom musí byť po skúške možné odstrániť figurínu zo systému bez použitia nástrojov.

7.1.5. Odolnosť voči teplote

7.1.5.1. Sady praciek, navíjač, nastavovacie a uzatváracie zariadenia, ktoré môžu byť vystavené účinkom teplôt, sa podrobia teplotnej skúške opísanej v ďalej uvedenom bode 8.2.8.

7.1.5.2. Po teplotnej skúške predpísanej v bode 8.2.8.1 nesmie byť vidieť žiadne znaky opotrebenia viditeľné voľným okom kvalifikovaného pozorovateľa, ktoré by mohli oslabiť správnu funkciu zadržiavacieho zariadenia pre deti.

7.2. Ustanovenia platné pre jednotlivé súčasti zadržiavacieho zariadenia

7.2.1. Pracka

7.2.1.1. Pracka musí byť navrhnutá tak, aby sa zabránilo akejkoľvek možnosti nesprávnej manipulácie. To okrem iného znamená, že nie je možné, aby pracka zostala v čiastočne zatvorenom stave. Nesmie byť možné neúmyselne vymeniť súčasti pracky v čase, keď je pracka uzatvorená, pracka sa musí uzatvárať, len ak sú všetky časti zasunuté. V miestach, kde je pracka v dotyku s dieťaťom, nesmie jej šírka byť menšia ako najmenšia šírka popruhu stanovená v ďalej uvedenom bode 7.2.4.1.1. Tento bod neplatí pre súpravy pásov, ktoré už boli schválené podľa predpisu EHK č. 16 alebo ekvivalentného platného predpisu. V prípade „zariadení na špeciálne potreby“ musí spĺňať požiadavky bodov 7.2.1.1 až 7.2.1.9 (vrátane) iba pracka na základných primárnych zadržiavacích systémoch.

7.2.1.2. Ak nie je pracka vystavená žiadnemu napätiu, musí zostať uzatvorená v každej polohe. S prackou musí byť ľahká manipulácia a ovládanie. Pracku musí byť možné otvoriť tlačidlom alebo podobným zariadením. Povrch, na ktorý sa aplikuje tlak, musí mať v skutočne uvoľnenej polohe a pri premietnutí do roviny kolmej na počiatočný smer pohybu tlačidla v prípade krytých zariadení plochu väčšiu ako 4,5 cm2 so šírkou väčšou ako 15 mm, v prípade nechránených zariadení plochu minimálne 2,5 cm2 so šírkou väčšou ako 10 mm. Šírka predstavuje menší z dvoch rozmerov vytvárajúcich uvedenú plochu a meria sa pravouhlo na smer pohybu uvoľňovacieho tlačidla.

7.2.1.3. Plocha odisťovacieho zariadenia pracky musí mať červenú farbu. Túto farbu nesmie mať žiadna iná časť pracky.

7.2.1.4. Zo zadržiavacieho zariadenia sa musí dať dieťa uvoľniť jednoduchou manipuláciou s jedinou prackou. Pre skupiny 0 a 0+ je prípustné vybrať dieťa spolu so zariadeniami, akým je detský nosič/kôš na prenášanie dieťaťa/zadržiavacie zariadenia tašky na prenos dieťaťa, ak sa detský zadržiavací systém môže uvoľniť manipuláciou maximálne s dvoma prackami.

7.2.1.4.1. Sponové spojenie medzi ramennými popruhmi a postrojovým pásom sa nepovažuje za spojenie, ktoré spĺňa požiadavky na jednoduchú manipuláciu uvedené v bode 7.2.1.4 vyššie.

7.2.1.5. Pre skupiny II a III sa pracka musí umiestniť tak, aby na ňu dieťa cestujúce vo vozidle mohlo dosiahnuť. Okrem toho musí byť pracka pre všetky hmotnostné skupiny umiestnená tak, aby jej účel a spôsob rozopínania boli záchranárovi v prípade núdze ihneď zrejmé.

7.2.1.6. Rozopnutie pracky musí umožniť vybratie dieťaťa nezávisle od toho, či ide o „sedačku“, „opierku sedačky“, alebo o „ochranný nárazový štít“, ak je namontovaná. Ak zariadenie obsahuje aj „rozkrokový popruh“, musí sa aj tento popruh dať uvoľniť rozopnutím rovnakej pracky.

7.2.1.7. Pracka musí zniesť požiadavky na realizáciu teplotnej skúšky v bode 8.2.8.1 a požiadavky opakovanej manipulácie s ňou a pred dynamickou skúškou predpísanou v bode 8.1.3 sa musí podrobiť skúške pozostávajúcej z 5 000 ± 5 cyklov rozopínania a zapínania pri normálnych podmienkach používania.

7.2.1.8. Pracka sa podrobí týmto skúškam rozopínania:

7.2.1.8.1. Skúška pri zaťažení

7.2.1.8.1.1. Na túto skúšku sa použije zadržiavacie zariadenie pre deti, ktoré už bolo podrobené dynamickej skúške predpísanej v bode 8.1.3.

7.2.1.8.1.2. Sila potrebná na rozopnutie pracky počas skúšky predpísanej v ďalej uvedenom bode 8.2.1.1 nesmie byť väčšia ako 80 N.

7.2.1.8.2. Skúška bez zaťaženia

7.2.1.8.2.1. Na túto skúšku sa použije pracka, ktorá predtým nebola vystavená zaťaženiu. Sila potrebná na rozopnutie pracky v čase, keď pracka nie je zaťažená, musí byť pri skúške predpísanej v bode 8.2.1.2 v rozsahu od 40 – 80 N.

7.2.1.9. Pevnosť

7.2.1.9.1. Počas skúšky podľa bodu 8.2.1.3.2 sa žiadna strana pracky, nastavovacieho pásu alebo nastavovacieho zariadenia nesmie zlomiť ani oddeliť.

7.2.1.9.2. Pripútavacia pracka pre hmotnostné skupiny 0 a 0+ musí zniesť zaťaženie 4 000 N.

7.2.1.9.3. Pripútavacia pracka pre hmotnostnú skupinu I a vyššie musí zniesť zaťaženie 10 000 N.

7.2.1.9.4. Príslušný orgán nemusí vyžadovať skúšku pevnosti pracky, ak je táto informácia už dostupná a táto skúška sa zdá nadbytočná.

7.2.2. Upevnenie popruhu zošitím

7.2.2.1. Nastavovací rozsah musí byť dostatočný, aby dovoľoval správne nastavenie detského zadržiavacieho systému pri všetkých figurínach patriacich do hmotnostnej skupiny, pre ktorú je zariadenie určené, a dovoľoval vyhovujúcu montáž vo všetkých špecifikovaných modeloch vozidiel.

7.2.2.2. Všetky nastavovacie zariadenia musia byť „rýchlo nastavovacieho“ typu. Iba v prípadoch, keď sa nastavovacie zariadenia používajú len na počiatočnú montáž zadržiavacieho zariadenia vo vozidle, môžu byť aj iného typu, ako je „rýchlo nastavovací“ typ.

7.2.2.3. Zariadenia „rýchlo nastavovacieho“ typu musia byť ľahko dosiahnuteľné, ak je detské zadržiavacie zariadenie správne namontované a dieťa alebo figurína je vo svojej polohe.

7.2.2.4. Zariadenie „rýchlo nastavovacieho“ typu sa musí dať ľahko nastaviť podľa telesných pomerov dieťaťa. Zvlášť pri skúške vykonávanej podľa ustanovenia bodu 8.2.2.1 nesmie byť sila potrebná na ovládanie ručne nastavovaného zariadenia väčšia ako 50 N.

7.2.2.5. Na vykonanie teplotnej skúšky opísanej v bode 8.2.8.1 a v bode 8.2.3 sa použijú dve vzorky zariadenia na nastavovanie zadržiavacieho zariadenia pre deti.

7.2.2.5.1. Sklz popruhu nesmie byť pri jednom nastavovacom zariadení väčší ako 25 mm a pri všetkých nastavovacích zariadeniach väčší ako 40 mm.

7.2.2.6. Zariadenie sa nesmie pri skúške predpísanej v bode 8.2.2.1 roztrhnúť ani oddeliť.

7.2.2.7. Nastavovacie zariadenie namontované priamo na detský zadržiavací systém musí byť schopné zniesť opakovanú prevádzku a pred dynamickou skúškou predpísanou v bode 8.1.3 musí podstúpiť skúšku zahŕňajúcu 5 000 ± 5 cyklov špecifikovaných v bode 8.2.7.

7.2.3. Navíjacie zariadenie

7.2.3.1. Navíjacie zariadenie s automatickým blokovaním

7.2.3.1.1. Popruh bezpečnostného pásu vybaveného navíjacím zariadením s automatickým blokovaním sa nesmie medzi blokovacími polohami navíjacieho zariadenia odvinúť o viac ako 30 mm. Po pohybe užívateľa pásu dozadu bezpečnostný pás musí zostať vo svojej počiatočnej polohe alebo sa samočinne vrátiť do tejto polohy po nasledujúcom pohybe užívateľa dopredu.

7.2.3.1.2. Ak je navíjacie zariadenie súčasťou brušného pásu, nesmie byť sila navíjania popruhu podľa ustanovenia bodu 8.2.4.1 menšia ako 7 N pri jej meraní na voľnej dĺžke medzi figurínou a navíjacím zariadením. Ak je navíjacie zariadenie súčasťou zariadenia na zadržiavanie hrudníka, sila navíjania popruhu pri podobnom meraní nesmie byť menšia ako 2 N a väčšia ako 7 N. Ak popruh prechádza cez vodiace zariadenie alebo kladku, sila navíjania sa musí merať na voľnej dĺžke medzi figurínou a vodiacim zariadením alebo kladkou. Ak súprava obsahuje ručné alebo automatické zariadenie zabraňujúce úplnému odvinutiu popruhu, nesmie byť takéto zariadenie počas vykonávania týchto meraní v činnosti.

7.2.3.1.3. Popruh sa musí z navíjacieho zariadenia rozvíjať opakovane a musí mu byť umožnené naviť sa naspäť až do dosiahnutia hodnoty 5 000 cyklov pri podmienkach uvedených v bode 8.2.4.2. Navíjacie zariadenie sa následne podrobí požiadavkám na realizáciu teplotnej skúšky opísaným v bode 8.2.8.1, koróznej skúške opísanej v bode 8.1.1, ako aj skúške odolnosti voči prachu opísanej v bode 8.2.4.5. Potom musí úspešne absolvovať ďalších 5 000 cyklov rozvinutia a navinutia. Po zrealizovaní vyššie uvedených skúšok musí byť navíjacie zariadenie schopné ďalšej správnej prevádzky a musí vyhovovať požiadavkám vyššie uvedených bodov 7.2.3.1.1 a 7.2.3.1.2.

7.2.3.2. Navíjacie zariadenie s núdzovým blokovaním

7.2.3.2.1. Navíjacie zariadenie s núdzovým blokovaním musí pri skúške podľa ustanovenia bodu 8.2.4.3 splniť tieto podmienky:

7.2.3.2.1.1. Musí sa zablokovať, ak brzdenie vozidla dosiahne hodnotu 0,45 g.

7.2.3.2.1.2. Nesmie sa zablokovať, ak zrýchlenia popruhu budú menšie ako 0,8 g, pričom táto hodnota sa meria v smere rozvinovania popruhu.

7.2.3.2.1.3. Nesmie sa zablokovať, ak je jeho snímač odklonený v ktoromkoľvek smere v uhle najviac 12° od montážnej polohy, ktorá je stanovená výrobcom.

7.2.3.2.1.4. Musí sa zablokovať, ak je jeho snímač odklonený v ktoromkoľvek smere v uhle väčšom ako 27° od montážnej polohy, ktorá je stanovená výrobcom.

7.2.3.2.2. Ak činnosť navíjacieho zariadenia závisí od vonkajšieho signálu alebo zdroja energie, jeho konštrukcia musí zabezpečiť, aby sa navíjacie zariadenie pri zlyhaní alebo prerušení takéhoto signálu alebo zdroja energie samočinne zablokovalo.

7.2.3.2.3. Navíjacie zariadenie s núdzovým blokovaním s viacnásobnou citlivosťou musí spĺňať vyššie uvedené požiadavky. Okrem toho, ak je jedným z činiteľov citlivosť rozvinovania popruhu, musí dôjsť k zablokovaniu pri hodnote zrýchlenia popruhu 1,5 g meranom v osi rozvinovania popruhu.

7.2.3.2.4. Pri skúškach uvedených v bodoch 7.2.3.2.1.1 a 7.2.3.2.3 nesmie celková dĺžka popruhu, ktorá sa môže odvinúť pred zablokovaním navíjacieho zariadenia, presiahnuť hodnotu 50 mm, ak sa vychádza z odvinutej dĺžky stanovenej v bode 8.2.4.3.1. Pri skúške spomínanej v bode 7.2.3.2.1.2 nesmie k blokovaniu dôjsť počas odvinovania popruhu v dĺžke 50 mm, ak sa vychádza z odvinutej dĺžky stanovenej v bode 8.2.4.3.1.

7.2.3.2.5. Ak je navíjacie zariadenie súčasťou brušného pásu, nesmie byť sila navíjania popruhu podľa ustanovenia bodu 8.2.4.1 menšia ako 7 N pri jej meraní na voľnej dĺžke medzi figurínou a navíjacím zariadením. Ak je navíjacie zariadenie súčasťou zariadenia na zadržiavanie hrudníka, sila navíjania popruhu pri podobnom meraní nesmie byť menšia ako 2 N a väčšia ako 7 N. Ak popruh prechádza cez vodidlo alebo kladku, navíjacia sila sa meria na voľnej dĺžke popruhu medzi figurínou a vodidlom alebo kladkou. Ak súprava obsahuje ručné alebo automatické zariadenie zabraňujúce úplnému odvinutiu popruhu, nesmie byť takéto zariadenie počas vykonávania týchto meraní v činnosti.

7.2.3.2.6. Popruh sa opakovane odvíja z navíjacieho zariadenia a nechá sa navinúť naspäť až do dosiahnutia hodnoty 40 000 cyklov pri podmienkach uvedených v bode 8.2.4.2. Navíjacie zariadenie sa následne podrobí teplotnej skúške uvedenej v bode 8.2.8.1, koróznej skúške v bode 8.1.1, ako aj skúške odolnosti voči prachu v bode 8.2.4.5. Potom musí úspešne absolvovať ďalších 5 000 cyklov rozvinutia a navinutia (spolu teda 45 000 cyklov). Po zrealizovaní vyššie uvedených skúšok musí byť navíjacie zariadenie schopné ďalšej správnej prevádzky a musí vyhovovať požiadavkám vyššie uvedených bodov 7.2.3.2.1 a 7.2.3.2.5.

7.2.4. Popruhy

7.2.4.1. Šírka

7.2.4.1.1. Najmenšia šírka popruhov zadržiavacieho zariadenia pre deti musí byť 25 mm pre skupiny 0, 0+ a I a 38 mm pre skupiny II a III. Tieto rozmery sa merajú pri skúške pevnosti popruhov predpísanej v bode 8.2.5.1, a to bez zastavenia stroja a pri zaťažení, ktoré sa rovná 75 % zaťaženia na hranici pevnosti popruhu.

7.2.4.2. Pevnosť po klimatizácii pri teplote a vlhkosti okolia

7.2.4.2.1. Na dvoch vzorkách popruhov klimatizovaných podľa bodu 8.2.5.2.1 musí byť hranica pevnosti popruhu podľa predpisu v bode 8.2.5.1.2.

7.2.4.2.2. Rozdiel medzi hodnotami hranice pevnosti oboch vzoriek nesmie byť väčší ako 10 % z vyššie nameraných hodnôt hranice pevnosti.

7.2.4.3. Pevnosť po zvláštnej klimatizácii

7.2.4.3.1. Na dvoch popruhoch klimatizovaných podľa opisu v jednom z ustanovení bodu 8.2.5.2 (s výnimkou bodu 8.2.5.2.1) nesmie hranica pevnosti popruhu dosiahnuť hodnotu nižšiu ako 75 % priemernej hodnoty hraníc stanovených pri skúške spomínanej v bode 8.2.5.1.

7.2.4.3.2. Okrem toho nesmie byť ťahové zaťaženie menšie ako 3,6 kN pre zadržiavacie zariadenia skupín 0, 0+ a I, menšie ako 5 kN pre zadržiavacie zariadenia skupín II a menšie ako 7,2 kN pre zadržiavacie zariadenia skupiny III.

7.2.4.3.3. Príslušný orgán môže jednu alebo viac týchto skúšok vynechať, ak zloženie použitého materiálu alebo už získané informácie ukážu, že skúška alebo skúšky sú zbytočné.

7.2.4.3.4. Abrazívna skúška klimatizovaných vzoriek typu 1 definovaná v bode 8.2.5.2.6 sa vykoná iba v prípade, že skúška mikropreklzu definovaná v bode 8.2.3 poskytne vyšší výsledok, ako je 50 % maximálnej hodnoty stanovenej v bode 7.2.2.5.1.

7.2.4.4. Pás sa nikdy nesmie vytiahnuť celý, a to cez žiadne z nastavovacích zariadení, pracky alebo kotvové body.

7.2.5. Zabezpečovacie zariadenie

7.2.5.1. Zabezpečovacie zariadenie musí byť stále pripevnené na zadržiavací systém pre deti.

7.2.5.2. Zabezpečovacie zariadenie nesmie znížiť životnosť bezpečnostných pásov pre dospelých a musí splniť požiadavky teplotnej skúšky v bode 8.2.8.1.

7.2.5.3. Zabezpečovacie zariadenie nesmie brániť rýchlemu uvoľneniu dieťaťa.

7.2.5.4. Zariadenia triedy A

Veľkosť posunutia popruhu nesmie prekročiť hodnotu 25 mm po skúške predpísanej v bode 8.2.6.1.

7.2.5.5. Zariadenia triedy B

Veľkosť posunutia popruhu nesmie prekročiť hodnotu 25 mm po skúške predpísanej v bode 8.2.6.2.

7.2.6. Špecifikácie kotviacich úchytiek ISOFIX

„Kotviace úchytky ISOFIX“ a indikátory uzavretia musia vydržať opakované operácie a pred dynamickou skúškou predpísanou v bode 8.1.3 musia podstúpiť skúšku pozostávajúcu z 2 000 ± 5 cyklov otvorenia a uzavretia pri normálnych podmienkach používania.

8. OPIS SKÚŠOK (7)

8.1. Skúška so zmontovaným zadržiavacím zariadením

8.1.1. Korózia

8.1.1.1. Kovové súčasti detského zadržiavacieho zariadenia sa umiestnia do skúšobnej komory, ako predpisuje príloha 4. Ak ide o detský zadržiavací systém so zvinovacím zariadením, popruh sa odvinie v celej dĺžke až na 100 ± 3 mm. Okrem krátkych prestávok potrebných na skontrolovanie a doplnenie soľného roztoku musí korózna skúška prebiehať nepretržite počas 50 ± 0,5 hodiny.

8.1.1.2. Po skončení koróznej skúšky sa kovové súčasti detského zadržiavacieho zariadenia opatrne omyjú alebo ponoria do čistej tečúcej vody s teplotou maximálne 38 °C, aby sa odstránili prípadné nánosy soli, ktoré sa mohli vytvoriť. Následne sa nechajú schnúť pri izbovej teplote 18 °C až 25 °C počas 24 ± 1 hodina pred kontrolou podľa bodu 7.1.1.2.

8.1.2. Prevrátenie

8.1.2.1. Figurína musí byť do zadržiavacích systémov umiestnená v súlade s týmto predpisom a v súlade s návodom výrobcu a s normalizovanou vôľou stanovenou v bode 8.1.3.6.

8.1.2.2. Zadržiavacie zariadenie sa pripevní na skúšobné sedadlo alebo na sedadlo vozidla. Celým sedadlom sa otáča okolo horizontálnej osi ležiacej v stredovej pozdĺžnej rovine sedadla o 360° rýchlosťou 2°/s – 5°/s. Na účely tejto skúšky sa môžu k skúšobnému sedadlu opísanému v prílohe 6 pripojiť zariadenia určené na používanie v špecifických vozidlách.

8.1.2.3. Táto skúška sa vykoná opakovane otáčaním opačným smerom po prípadnom uvedení figuríny do svojej pôvodnej polohy. Pri osi otáčania v horizontálnej rovine a v uhle 90° k osi pri oboch predchádzajúcich skúškach sa postup opakuje v oboch smeroch otáčania.

8.1.2.4. Tieto skúšky sa vykonajú s použitím najmenšej aj najväčšej figuríny príslušnej pre skupinu alebo skupiny, pre ktoré je zadržiavacie zariadenie určené.

8.1.3. Dynamické skúšky

8.1.3.1. Skúšky na vozíku a skúšobnom sedadle

8.1.3.1.1. Zariadenie smerujúce dopredu

8.1.3.1.1.1. Vozík a skúšobné sedadlo, ktoré sa používajú pre dynamický test, musia spĺňať požiadavky prílohy 6. Dynamická nárazová skúška sa musí vykonať v súlade s prílohou 21.

8.1.3.1.1.2. Vozík musí počas celého času spomaľovania zostať v horizontálnej polohe.

8.1.3.1.1.3. Zrýchľovacie alebo spomaľovacie zariadenia

Žiadateľ sa môže rozhodnúť použiť jedno z týchto dvoch zariadení:

8.1.3.1.1.3.1. Spomaľovacie zariadenie:

Spomaľovanie vozíka sa dosiahne použitím zariadenia predpísaného v prílohe 6 k tomuto predpisu alebo akéhokoľvek iného zariadenia, ktoré poskytuje rovnocenné výsledky. Toto zariadenie musí byť schopné výkonov stanovených v bode 8.1.3.4 a ďalej:

Postup kalibrácie:

Krivka spomalenia vozíka v prípade realizácie skúšok zadržiavacieho zariadenia pre deti v súlade s bodom 8.1.3.1, ktorý je zaťažený inertnými závažiami do 55 kg s cieľom vytvoriť jedno zadržiavacie zariadenie pre deti, a v prípade realizácie skúšok zadržiavacieho zariadenia pre deti v kostre karosérie vozidla v súlade s bodom 8.1.3.2, pričom vozík je zaťažený karosériou vozidla a inertnými závažiami do x-krát 55 kg, vytvárajúc počet x zadržiavacích zariadení pre deti, musí zostať v prípade čelného nárazu vnútri šrafovanej plochy tak, ako je znázornené v doplnku 1 k prílohe 7 k tomuto predpisu, a v prípade zadného nárazu vnútri šrafovanej plochy tak, ako je znázornené v doplnku 2 k prílohe 7 k tomuto predpisu.

Pri kalibrácii brzdiaceho zariadenia musí byť brzdná dráha v prípade čelného nárazu 650 ± 30 mm a v prípade zadného nárazu 275 ± 20 mm.

8.1.3.1.1.3.2. Zrýchľovacie skúšobné zariadenie

Podmienky dynamického skúšania:

V prípade čelného nárazu sa vozík musí uviesť do pohybu tak, aby počas skúšky jeho celková zmena rýchlosti ΔV bola 52 + 0/– 2 km/h a aby jeho krivka zrýchlenia zostala vnútri šrafovanej plochy tak, ako je znázornené v doplnku 1 k prílohe 7, a aby zostal nad segmentom definovaným súradnicami (5 g, 10 ms) a (9 g, 20 ms). Začiatok nárazu (T0) je definovaný podľa ISO 17 373 pre úroveň zrýchlenia 0,5 g.

V prípade zadného nárazu sa vozík musí uviesť do pohybu tak, aby počas skúšky jeho celková zmena rýchlosti ΔV bola 32 + 2/– 0 km/h a aby jeho krivka zrýchlenia zostala vnútri šrafovanej plochy tak, ako je znázornené v doplnku 2 k prílohe 7, a aby zostal nad segmentom definovaným súradnicami (5 g, 5 ms) a (10 g, 10 ms). Začiatok nárazu (T0) je definovaný podľa ISO 17 373 pre úroveň zrýchlenia 0,5 g.

Napriek dodržaniu uvedených požiadaviek technická služba používa vozík (vybavený vlastným sedadlom) s hmotnosťou, ako je uvedené v bode 1 prílohy 6, nad 380 kg.

Ak sa však uvedené skúšky realizujú pri vyššej rýchlosti a/alebo krivka zrýchlenia presiahla horný limit šrafovanej oblasti a detský zadržiavací systém spĺňa požiadavky, skúška sa považuje za uspokojivú.

8.1.3.1.1.4. Vykonajú sa tieto merania:

8.1.3.1.1.4.1. rýchlosť vozíka bezprostredne pred nárazom (iba v prípade spomaľovacích saní, potrebné na výpočet brzdnej dráhy);

8.1.3.1.1.4.2. brzdná dráha (iba v prípade spomaľovacích saní), ktorú možno vypočítať dvojitou integráciou zaznamenaného spomalenia saní;

8.1.3.1.1.4.3. posunutie hlavy figuríny v horizontálnych a vertikálnych rovinách pri skupinách I, II a III a posun figuríny pri skupinách 0 a 0+ bez ohľadu na posun končatín;

8.1.3.1.1.4.4. spomalenie hrudníka v troch navzájom kolmých smeroch s výnimkou figuríny novorodenca;

8.1.3.1.1.4.5. akékoľvek viditeľné známky prieniku do modelovacej hliny v brušnej oblasti (pozri bod 7.1.4.3.1) s výnimkou figuríny novorodenca;

8.1.3.1.1.4.6. zrýchlenie alebo spomalenie vozíka najmenej počas prvých 300 ms.

8.1.3.1.1.5. Po náraze sa zadržiavacie zariadenie podrobí vizuálnej kontrole bez rozopnutia pracky, aby sa zistilo, či došlo k nejakému poškodeniu alebo lomu.

8.1.3.1.2. Zariadenie smerujúce dozadu

8.1.3.1.2.1. Počas skúšky v súlade s požiadavkami na vykonanie skúšky nárazu zozadu sa skúšobné sedadlo pootočí o 180°.

8.1.3.1.2.2. Ak sa skúša dozadu smerujúce detské zadržiavacie zariadenie určené na mieste na sedenie vpredu, nahradí sa prístrojová doska vozidla tuhou tyčou pripevnenou na vozík tak, aby k pohlcovaniu celej energie dochádzalo v zadržiavacom zariadení pre deti.

8.1.3.1.2.3. Spomaľovacie podmienky musia vyhovovať požiadavkám bodu 8.1.3.1.1.3.1.

Zrýchľovacie podmienky musia vyhovovať požiadavkám bodu 8.1.3.1.1.3.2.

8.1.3.1.2.4. Vykonané merania musia byť podobné meraniam opísaným v bodoch 8.1.3.1.1.4 až 8.1.3.1.1.4.6.

8.1.3.2. Skúšky na vozíku a kostre karosérie vozidla

8.1.3.2.1. Zariadenie smerujúce dopredu

8.1.3.2.1.1. Spôsob použitý na zabezpečenie vozidla počas skúšky nesmie byť taký, aby došlo k spevneniu kotvových úchytiek sedadiel vozidla, bezpečnostných pásov pre dospelé osoby a prípadných prídavných kotvových úchytiek, ktoré sa používajú na upevnenie zadržiavacieho zariadenia pre deti alebo aby sa zmenšila normálna deformácia nosnej konštrukcie. Žiadna časť vozidla, ktorá by mohla obmedzením pohybu figuríny znížiť zaťaženie pôsobiace na zadržiavacie zariadenie pre deti, sa počas skúšky nesmie na vozidle nachádzať. Vylúčené časti nosnej konštrukcie sa môžu nahradiť súčasťami rovnocennej pevnosti za predpokladu, že nebránia pohybu figuríny.

8.1.3.2.1.2. Zabezpečovacie zariadenie sa považuje za uspokojivé, ak nevyvolá žiadny účinok na oblasť rozprestierajúcu sa po celej šírke nosnej konštrukcie a ak je vozidlo alebo nosná konštrukcia vpredu zablokovaná alebo znehybnená vo vzdialenosti minimálne 500 mm meranej od kotvových úchytov zadržiavacieho systému. Vzadu musí byť nosná konštrukcia zabezpečená v dostatočnej vzdialenosti za ukotvením tak, aby boli splnené požiadavky bodu 8.1.3.2.1.1.

8.1.3.2.1.3. Sedadlo vozidla a detské zadržiavacie zariadenie sa nastavia a umiestnia do polohy, ktorú vyberie technická služba vykonávajúca schvaľovacie skúšky. Upevnia a umiestnia sa tak, aby sa vytvorili čo najmenej priaznivé podmienky, pokiaľ ide o pevnosť, zlučiteľné s umiestnením figuríny vo vozidle. Poloha operadla sedadla vozidla a poloha detského zadržiavacieho zariadenia sa uvedie v správe o skúškach. Operadlo sedadla vozidla, ak je jeho sklon nastaviteľný, sa zaistí v polohe stanovenej výrobcom, alebo ak nie je stanovená, v skutočnom uhle operadla čo najbližšom k 25°.

8.1.3.2.1.4. Ak pokyny pre montáž a používanie nestanovia inak, predné sedadlo sa umiestni do polohy čo najviac vpredu, ktorá sa bežne používa pre zadržiavacie zariadenia pre deti určené na používanie na mieste na sedenie vpredu, a do polohy čo najviac vzadu, ktorá sa bežne používa pre zadržiavacie zariadenia pre deti určené na používanie na mieste na sedenie vzadu.

8.1.3.2.1.5. Spomaľovacie podmienky musia vyhovovať požiadavkám bodu 8.1.3.4. Na skúšku sa použije sedadlo zo skutočného vozidla.

8.1.3.2.1.6. Vykonajú sa tieto merania:

8.1.3.2.1.6.1. rýchlosť vozíka bezprostredne pred nárazom (iba v prípade spomaľovacích saní, potrebné na výpočet brzdnej dráhy);

8.1.3.2.1.6.2. brzdná dráha (iba v prípade spomaľovacích saní), ktorú možno vypočítať dvojitou integráciou zaznamenaného spomalenia saní;

8.1.3.2.1.6.3. akýkoľvek dotyk hlavy figuríny s vnútrajškom kostry karosérie vozidla;

8.1.3.2.1.6.4. spomalenie hrudníka v troch navzájom kolmých smeroch s výnimkou figuríny novorodenca;

8.1.3.2.1.6.5. akékoľvek viditeľné známky prieniku do modelovacej hliny v brušnej oblasti (pozri bod 7.1.4.3.1) s výnimkou figuríny novorodenca;

8.1.3.2.1.6.6. zrýchlenie alebo spomalenie vozíka a kostry karosérie vozidla najmenej počas prvých 300 ms.

8.1.3.2.1.7. Po náraze sa detské zadržiavacie zariadenie podrobí vizuálnej kontrole bez uvoľnenia pracky, aby sa zistilo, či došlo k nejakému zlyhaniu alebo poškodeniu.

8.1.3.2.2. Zariadenie smerujúce dozadu

8.1.3.2.2.1. K skúške nárazom zozadu sa kostra karosérie vozidla na skúšobnom vozíku pootočí o 180°.

8.1.3.2.2.2. Požiadavky sú rovnaké ako pre čelný náraz.

8.1.3.3. Skúška s kompletným vozidlom

8.1.3.3.1. Spomaľovacie podmienky musia vyhovovať požiadavkám bodu 8.1.3.4.

8.1.3.3.2. Pre skúšky nárazom spredu sa použije postup stanovený v prílohe 9 k tomuto predpisu.

8.1.3.3.3. Pre skúšky nárazom zozadu sa použije postup stanovený v prílohe 10 k tomuto predpisu.

8.1.3.3.4. Vykonajú sa tieto merania:

8.1.3.3.4.1. rýchlosť vozidla narážajúceho telesa bezprostredne pred nárazom;

8.1.3.3.4.2. akýkoľvek dotyk hlavy figuríny (v prípade skupiny 0 neuvažujeme o končatinách) s interiérom vozidla;

8.1.3.3.4.3. zrýchlenie hrudníka v troch navzájom kolmých smeroch s výnimkou figuríny novorodenca;

8.1.3.3.4.4. akékoľvek viditeľné známky prieniku do modelovacej hliny v brušnej oblasti (pozri bod 7.1.4.3.1) s výnimkou figuríny novorodenca.

8.1.3.3.5. Predné sedadlá, ak je sklon ich operadiel nastaviteľný, sa zabezpečia v polohe stanovenej výrobcom, alebo ak nie je stanovený, v skutočnom uhle operadla sedadla čo najbližšom k 25°.

8.1.3.3.6. Po náraze sa zadržiavacie zariadenie podrobí vizuálnej kontrole bez rozopnutia pracky, aby sa zistilo, či došlo k nejakému poškodeniu alebo lomu.

8.1.3.4. Podmienky pre dynamickú skúšku sú zhrnuté v nasledujúcej tabuľke:

ČELNÝ NÁRAZ ZADNÝ NÁRAZ Skúška Zadržanie Rýchlosť (km/h) Skúšobný impulz Brzdná dráha pri skúške (mm) Rýchlosť (km/h) Skúšobný impulz Brzdná dráha pri skúške (mm) Vozík so skúšobným sedadlom univerzálne, polouniverzálne alebo obmedzené predné a zadné sedadlá smerujúce dopredu (8) 50 + 0 – 2 1 650 ± 50 — — — univerzálne, polouniverzálne alebo obmedzené predné a zadné sedadlá smerujúce dopredu (9) 50 + 0 – 2 1 650 ± 50 30 + 2 – 0 2 275 ± 25 Karoséria na vozíku smerujúce dopredu (8) 50 + 0 – 2 1 alebo 3 650 ± 50 — — — smerujúce dozadu (8) 50 + 2 – 2 1 alebo 3 650 ± 50 30 + 2 – 0 2 alebo 4 275 ± 25 Bezbariérová skúška celého vozidla smerujúce dopredu 50 + 0 – 2 3 nie je stanovená — — — smerujúce dozadu 50 + 0 – 2 3 nie je stanovená 30 + 2 – 0 4 nie je stanovená Poznámka: Všetky zadržiavacie zariadenia pre skupiny 0 a 0+ sa skúšajú podľa podmienok pre „zariadenie smerujúce dozadu“, a to pri čelnom náraze a náraze zozadu. Legenda: Skúšobný impulz č. 1 – ako predpisuje príloha 7 – náraz spredu. Skúšobný impulz č. 2 – ako predpisuje príloha 7 – náraz zozadu. Skúšobný impulz č. 3 – spomaľovací impulz vozidla vystaveného nárazu spredu. Skúšobný impulz č. 4 – spomaľovací impulz vozidla vystaveného nárazu zozadu.

8.1.3.5. Detské zadržiavacie zariadenie s používaním prídavných kotvových úchytov

8.1.3.5.1. V prípade zadržiavacích zariadení pre deti určených na používanie, ako stanovuje bod 2.1.2.3, a zahŕňajúcich použitie prídavných kotvových úchytiek sa požiadavka na skúšku nárazom spredu podľa bodu 8.1.3.4 vykoná takto:

8.1.3.5.2. pri zariadeniach s krátkymi hornými pripojovacími popruhmi určenými napríklad na pripevnenie na zadnú odkladaciu poličku musí konfigurácia horného uchytenia na skúšobnom vozíku zodpovedať predpisu v prílohe 6 doplnku 3;

8.1.3.5.3. pri zariadeniach s dlhými hornými pripojovacími popruhmi určenými napríklad na použitie v prípadoch, keď vo vozidle nie je pevná odkladacia polička a keď horné pripojovacie popruhy sú pripevnené na podlahe vozidla, uchytenie na skúšobnom vozíku musí zodpovedať predpisu podľa prílohy 6 doplnku 3;

8.1.3.5.4. pri zariadeniach určených na používanie v oboch konfiguráciách sa vykonajú skúšky predpísané v bodoch 8.1.3.5.2 a 8.1.3.5.3 s výnimkou, že v prípade skúšky vykonávanej podľa ustanovenia bodu 8.1.3.5.3 sa použije iba ťažšia figurína;

8.1.3.5.5. pri zariadeniach smerujúcich dozadu musí konfigurácia dolného uchytenia na skúšobnom vozíku zodpovedať predpisu v prílohe 6 doplnku 3.

8.1.3.5.6. V prípade prepravných tašiek pre dieťa s dvoma doplnkovými popruhmi pripevnenými na dvoch bezpečnostných pásoch pre dospelých, kde zaťažovacia dráha prebieha priamo cez bezpečnostný pás pre dospelých na dolnú kotviacu úchytku bezpečnostného pásu pre dospelých, musí kotviaca úchytka na skúšobnom vozíku zodpovedať špecifikáciám uvedeným v prílohe 6 doplnku 3 bode 7 (A1, B1). Montáž na skúšobnom zariadení musí zodpovedať opisu v prílohe 21 poznámke 5. Tento systém musí pracovať správne dokonca aj vtedy, ak sú bezpečnostné pásy pre dospelých uvoľnené, a považuje sa za univerzálny, ak spĺňa požiadavky bodu 6.1.8.

8.1.3.6. Skúšobná figurína

8.1.3.6.1. Zadržiavacie zariadenia pre deti a figuríny musia byť namontované tak, aby boli splnené požiadavky bodu 8.1.3.6.3.

8.1.3.6.2. Zadržiavacie zariadenie pre deti sa skúša s použitím figurín predpísaných v prílohe 8 k tomuto predpisu.

8.1.3.6.3. Usadenie figuríny

8.1.3.6.3.1. Figurína sa usadí takým spôsobom, aby medzi zadnou časťou figuríny a zadržiavacím zariadením bola medzera. V prípade tašiek na prenos dieťaťa sa figurína usadí v priamej vodorovnej polohe čo najbližšie k stredovej čiare tašky na prenos dieťaťa.

8.1.3.6.3.2. Umiestnite detskú sedačku na testovacie sedadlo.

Umiestnite figurínu do detskej sedačky.

Medzi figurínu a operadlo sedačky umiestnite sklápaciu dosku alebo podobné flexibilné zariadenie s hrúbkou 2,5 cm a šírkou 6 cm, pričom jeho dĺžka je taká istá ako výška pleca (v sede, príloha 8) znížená o stredovú výšku bedier (v sede, v prílohe 8 ide o výšku kolena plus polovicu výšky stehna, v sede), ktorá zodpovedá veľkosti skúšobnej figuríny. Doska by sa mala čo najviac približovať k zakriveniu časti sedačky a jej dolný okraj by mal byť vo výške bedrového kĺbu figuríny.

Nastavte bezpečnostný pás podľa pokynov výrobcu, ale na napätie o 250 ± 25 N väčšie, ako je nastavovacia sila, pričom uhol vychýlenia popruhu v nastavovacom zariadení musí byť 45 ± 5° alebo prípadne uhol predpísaný výrobcom.

Dokončite montáž detskej sedačky v skúšobnom sedadle podľa prílohy 21 k tomuto predpisu.

Odstráňte pružné zariadenie.

Toto sa týka iba postrojových zadržiavacích systémov a zariadení, v ktorých je dieťa zadržiavané trojbodovým bezpečnostným pásom pre dospelých a v ktorých sa využíva zabezpečovacie zariadenie. Netýka sa to detských zadržiavacích popruhov upevnených priamo na navíjacom zariadení.

8.1.3.6.3.3. Pozdĺžna rovina, ktorá prechádza strednicou skúšobnej figuríny musí byť nastavená do stredu medzi obidva spodné úchytky pásov, je však potrebné vziať do úvahy bod 8.1.3.2.1.3. V prípade detských zadržiavacích systémov, ktoré sa majú skúšať s figurínou reprezentujúcou desaťročné dieťa, musí byť pozdĺžna rovina prechádzajúca osou figuríny umiestnená v polohe do 80 mm smerom k strane ukotvovacieho bodu C vzhľadom na bod ležiaci uprostred medzi dvoma spodnými kotvovými miestami pásu. O veľkosti tohto posunu rozhoduje technická služba s cieľom optimalizovať dráhu ramenného pásu na figuríne.

8.1.3.6.3.4. V prípade zariadení vyžadujúcich použitie štandardného pásu môže byť dráha ramenného popruhu na figuríne pred dynamickou skúškou zachovaná pomocou ľahkej krycej samolepiacej pásky s maximálnou dĺžkou 250 mm a maximálnou šírkou 20 mm. V prípade zadržiavacieho zariadenia smerujúceho dozadu sa môže hlava pridržať k opierke zadržiavacieho systému pomocou ľahkej krycej samolepiacej pásky s dostatočnou dĺžkou a maximálnou šírkou 20 mm.

8.1.3.7. Používané kategórie figurín

8.1.3.7.1. Zariadenie skupiny 0: na skúšky sa použije figurína „novorodenca“ a figurína s hmotnosťou 9 kg.

8.1.3.7.2. Zariadenie skupiny 0+: na skúšky sa použije figurína novorodenca a figurína s hmotnosťou 11 kg.

8.1.3.7.3. Zariadenie skupiny I: na skúšky sa použije figurína s hmotnosťou 9 kg a figurína s hmotnosťou 15 kg v tomto poradí.

8.1.3.7.4. Zariadenie skupiny II: na skúšky sa použije figurína s hmotnosťou 15 kg a figurína s hmotnosťou 22 kg v tomto poradí.

8.1.3.7.5. Zariadenie skupiny III: na skúšky sa použije figurína s hmotnosťou 22 kg a figurína s hmotnosťou 32 kg v tomto poradí.

8.1.3.7.6. Ak je detské zadržiavacie zariadenie vhodné pre dve alebo viac hmotnostných skupín, vykonajú sa skúšky s použitím najľahšej a najťažšej figuríny, ako sú uvedené vyššie, a to pre všetky dané skupiny. Ak sa však konfigurácia zariadenia niektorej skupiny oproti najbližšej skupine značne líši, napríklad ak sa zmení usporiadanie postroja alebo dĺžky postroja a ak je to vhodné, môže laboratórium vykonávajúce skúšky pridať skúšku s figurínou so strednou hmotnosťou.

8.1.3.7.7. Ak je detský zadržiavací systém navrhnutý pre dve alebo viac detí, jedna skúška sa vykoná s najťažšou figurínou vo všetkých polohách sedenia. Druhá skúška sa vykoná s najľahšou a najťažšou figurínou špecifikovanou vyššie. Skúšky sa vykonajú s použitím skúšobného sedadla podľa znázornenia na obrázku 3 doplnku 3 k prílohe 6. Laboratórium vykonávajúce skúšky môže, ak to považuje za vhodné, pridať tretiu skúšku s akoukoľvek kombináciou figurín alebo s prázdnou polohou sedenia.

8.1.3.7.8. Ak detský zadržiavací systém skupiny 0 alebo 0+ umožňuje rôzne konfigurácie v závislosti od hmotnosti dieťaťa, každá konfigurácia sa skúša s oboma figurínami príslušnej hmotnosti.

8.1.3.7.9. Ak sa v prípade detského zadržiavacieho systému ISOFIX musí používať horný popruh, jedna skúška sa musí vykonať s najmenšou figurínou pri najkratšej vzdialenosti horného popruhu (ukotvovací bod G1). Druhá skúška sa musí vykonať s ťažšou figurínou pri dlhšej vzdialenosti horného popruhu (ukotvovací bod G2). Horný popruh je potrebné nastaviť tak, aby sa dosiahlo ťahové zaťaženie 50 ± 5 N.

8.1.3.7.10. Skúška uvedená v bode 7.1.4.1.10.1.2 sa musí vykonať len s najväčšou figurínou, pre ktorú je detský zadržiavací systém určený.

8.1.4. Zadržiavacie zariadenie podporného vankúša

Na sedaciu plochu skúšobnej lavice umiestnite bavlnené plátno. Umiestnite podporný vankúš na skúšobnú lavicu. Podľa znázornenia na obrázku 1 prílohy 22 umiestnite zábranu spodnej časti trupu na sedacej ploche, upevnite ju a pritom použite trojbodový bezpečnostný pás pre dospelých a aplikujte napätie podľa prílohy 21. Obviažte prídavný vankúš kúskom popruhu širokým 25 mm alebo podobným kúskom a aplikujte zaťaženie 250 ± 5 N podľa obrázku 2 prílohy 22 v smere šípky A v línii s ložnou plochou skúšobnej lavice.

8.2. Skúšky jednotlivých súčastí

8.2.1. Pracka

8.2.1.1. Skúška rozopínania pri zaťažení

8.2.1.1.1. Na túto skúšku sa použije zadržiavacie zariadenie pre deti, ktoré už bolo podrobené dynamickej skúške podľa bodu 8.1.3.

8.2.1.1.2. Detské zadržiavacie zariadenie sa vyberie zo skúšobného vozíka alebo vozidla bez rozopnutia pracky. Na pracku sa pôsobí ťahovou silou 200 ± 2 N. Ak je pracka pripevnená na pevnú časť, pôsobí sa silou zodpovedajúcou uhlu, ktorý pracka vytvára s touto pevnou časťou počas dynamickej skúšky.

8.2.1.1.3. Na geometrický stred tlačidla na rozopnutie pracky sa pôsobí silou pozdĺž stanovenej osi, rovnobežne so smerom počiatočného pohybu tlačidla, rýchlosťou 400 ± 20 mm/min. Geometrický stred sa vzťahuje na tú časť povrchu spony, na ktorú pôsobí uvoľňovací tlak. Pracka musí byť počas pôsobenia rozopínacej sily zaistená proti pevnej opierke.

8.2.1.1.4. Rozopínacou silou sa na pracku pôsobí použitím dynamometra alebo podobného zariadenia spôsobom a v smere bežného používania. Dotykový koniec musí mať tvar vyleštenej kovovej polgule s polomerom 2,5 ± 0,1 mm.

8.2.1.1.5. Zmeria sa sila potrebná na rozopnutie pracky a zároveň sa zaznamená akékoľvek zlyhanie.

8.2.1.2. Skúška rozopínania pri nulovom zaťažení

8.2.1.2.1. Súprava pracky, ktorá predtým nebola vystavená zaťaženiu, sa namontuje do polohy, ktorá predstavuje podmienky „bez zaťaženia“.

8.2.1.2.2. Metóda merania sily potrebnej na rozopnutie pracky sa musí riadiť postupom v bodoch 8.2.1.1.3 a 8.2.1.1.4.

8.2.1.2.3. Zmeria sa sila potrebná na rozopnutie pracky.

8.2.1.3. Skúška pevnosti

8.2.1.3.1. Na skúšku pevnosti sa použijú dve vzorky. Pri skúške sa použijú všetky nastavovacie zariadenia okrem zariadení namontovaných priamo na detskom zadržiavacom systéme.

8.2.1.3.2. V prílohe 20 je znázornené typické zariadenie na vykonanie pevnostnej skúšky pracky. Pracka sa umiestni na vrchnú kruhovú dosku (A) vnútri reliéfu. Všetky priľahlé pásy musia mať dĺžku aspoň 250 mm a musia visieť z vrchnej kruhovej dosky náležite svojej polohe na pracke. Konce voľného pásu sa navinú okolo spodnej kruhovej dosky (B), až kým neprejdú von cez vnútorný otvor dosky. Všetky pásy musia byť umiestnené vertikálne medzi bodmi A a B. Okrúhla upínacia doska (C) sa potom pevne upevní oproti spodnej strane dosky (B) tak, aby bol stále možný pohyb pásu medzi nimi. Pásy sa jemne napnú ťažným zariadením a ťahajú sa medzi doskami (B) a (C), kým nie sú pásy zaťažené tak, ako sú navrhnuté. Pracka musí zostať oddelená od dosky (A) alebo od ktorejkoľvek z častí na doske (A) počas tejto operácie a samotnej skúšky. Potom sa dosky (B) a (C) k sebe pevne upevnia a ťažná sila sa zvýši pri priečnej rýchlosti 100 ± 20 mm/min., kým sa nedosiahnu požadované hodnoty.

8.2.2. Upevnenie popruhu zošitím

8.2.2.1. Ľahkosť nastavovania

8.2.2.1.1. Pri skúšaní ručného nastavovacieho zariadenia sa popruh rovnomerne preťahuje nastavovacím zariadením pri zachovaní normálnych podmienok používania, rýchlosti približne 100 ± 20 mm/min. a zmeria maximálna sila na najbližšie N po prvých 25 ± 5 mm pohybu popruhu.

8.2.2.1.2. Skúška sa vykoná v oboch smeroch priechodu popruhu zariadením, pričom sa popruh pred zmeraním podrobí 10 cyklom plného priechodu.

8.2.3. Skúška mikropreklzu (pozri prílohu 5 obrázok 3)

8.2.3.1. Súčasti alebo zariadenia, ktoré sa majú podrobiť skúške mikropreklzu, sa minimálne na 24 hodín pred skúškou uložia v atmosfére s teplotou 20 ± 5 °C a s relatívnou vlhkosťou 65 ± 5 %. Skúška sa vykoná pri teplote v rozmedzí od 15 °C do 30 °C.

8.2.3.2. Voľný koniec popruhu sa usporiada do rovnakej konfigurácie, ako keď sa zariadenie používa vo vozidle, pričom nesmie byť pripevnený na žiadnu inú časť.

8.2.3.3. Nastavovacie zariadenie sa umiestni na vertikálnej časti popruhu, ktorého jeden koniec nesie zaťaženie 50 ± 0,5 N (spôsobom, ktorý zabráni, aby zaťaženie kolísalo, a zabráni, aby sa popruh krútil). Voľný koniec popruhu z nastavovacieho zariadenia sa ukotví zvisle hore alebo dole podľa toho, ako sa montuje vo vozidle. Druhý koniec musí prechádzať cez kladku deflektora, pričom jeho horizontálna os je rovnobežná s rovinou úseku popruhu nesúceho zaťaženie, zatiaľ čo úsek prechádzajúci cez kladku je vodorovný.

8.2.3.4. Skúšobné zariadenie musí byť usporiadané takým spôsobom, aby jeho stred vo svojej najvyššej polohe, do akej môže byť zdvihnutý, bol vzdialený 300 ± 5 mm od podporného stola a záťaž 50 N bola od tohto podporného stola vzdialená 100 ± 5 mm.

8.2.3.5. Potom sa vykoná 20 ± 2 predbežných skúšobných cyklov a následne 1 000 ± 5 skúšobných cyklov s frekvenciou 30 ± 10 cyklov za minútu pri celkovej amplitúde 300 ± 20 mm alebo podľa bodu 8.2.5.2.6.2. Zaťažením 50 N sa pôsobí iba počas času zodpovedajúceho posunu o 100 ± 20 mm pri každej polperióde. Mikropreklz sa musí zmerať z polohy vyskytujúcej sa po ukončení 20 predbežných skúšobných cyklov.

8.2.4. Navíjacie zariadenie/navíjač

8.2.4.1. Navíjacia sila

8.2.4.1.1. Navíjacie sily sa musia merať so súpravou bezpečnostného pásu, ktorá sa nasadí na figurínu ako pri dynamickej skúške predpísanej v bode 8.1.3. Napnutie popruhu sa meria v mieste dotyku (avšak bez dosahu) s figurínou v čase, keď sa popruh navíja približnou rýchlosťou 0,6 m/min.

8.2.4.2. Odolnosť mechanizmu navíjacieho zariadenia

8.2.4.2.1. Popruh sa odvinuje a nechá sa navinúť po požadovaný počet cyklov rýchlosťou najviac 30 cyklov za minútu. Pri navíjacích zariadeniach s núdzovým blokovaním sa pri každom piatom cykle silnejšie trhne, aby sa navíjacie zariadenie zablokovalo. Rovnaký počet trhnutí sa vykoná v každej z rôznych piatich polôh odvinutia, a to pri 90, 80, 75, 70 a 65 % celkovej dĺžky popruhu na navíjacom zariadení. Ak však dĺžka popruhu presiahne 900 mm, vyššie uvedené percentá sa počítajú iba z posledných 900 mm popruhu, ktoré je možné z navíjacieho zariadenia odvinúť.

8.2.4.3. Blokovanie navíjacích zariadení s núdzovým blokovaním

8.2.4.3.1. Blokovanie navíjacieho zariadenia sa skúša jedenkrát, keď bola odvinutá celá dĺžka popruhu, až na 300 ± 3 mm.

8.2.4.3.2. Ak sa navíjacie zariadenie uvádza do činnosti pohybom popruhu, musí sa jeho rozvinovanie konať smerom, v akom k nemu bežne dochádza v čase, keď je navíjacie zariadenie montované do vozidla.

8.2.4.3.3. Ak sa navíjacie zariadenie skúša na citlivosť k zrýchľovaniu vozidla, vykonajú sa skúšky pri vyššie uvedenej dĺžke rozvinutia v oboch smeroch pozdĺž dvoch navzájom kolmých osí, ktoré sú horizontálne, ak sú navíjacie zariadenia vo vozidle namontované podľa predpisu výrobcu zadržiavacieho zariadenia pre deti. Ak táto poloha nie je predpísaná, musí orgán vykonávajúci skúšku konzultovať s výrobcom zadržiavacieho zariadenia pre deti. Technická služba vykonávajúca schvaľovacie skúšky zvolí jeden z týchto smerov tak, aby sa vytvorili čo najmenej priaznivé podmienky na uvádzanie blokovacieho mechanizmu do činnosti.

8.2.4.3.4. Konštrukcia použitého zariadenia sa vytvorí takým spôsobom, aby zabezpečila, že požadované zrýchlenie